Udalerriko ondarearen mapa sortu du Amurrioko Udalak - Amurrio - Aiaraldea.eus\nUdalerriko ondarearen mapa sortu du Amurrioko Udalak\nJulen Solaun Martinez 2020-05-29 07:00\nHerriko ikastetxeek udalerriko landa eremuko kultura eta ondarea ditu mapak hizpide. / Aiaraldea.eus\nEkintza hau herriko ikastetxeetan jorratzen ari diren Eskolako Agenda 2030 programaren barruan kokatzen da.\nAmurrioko Udalak udalerriko ondarearen mapa sortu du, eta herritar guztien esku jarriko dute. Ikasgeletara ere eramango dute, Eskolako Agenda 2030ean lantzeko. Herriko ikastetxeek udalerriko landa eremuko kultura eta ondarea izan dituzte hizpide aurten, bigarrern urtez jarraian.\n“Udalerriko inbentarioan eta elementu sailkatuen artean dauden ondasun higiezinak non dauden adierazteaz gain, beste elementu batzuk ere identifikatzen dira mapan”, zehaztu du tokiko erakundeak. Horien artean, iturriak, errotak, ikaztegiak, espazio babestuak, errekak edota hezeguneak topatu daitezke.\nMapa horren sorrera ikastetxeetarako Agenda 2030n dago programatuta, “ingurumenarekin erlazionatutako arazoak bideratzeko ezagutzak, jarrerak eta konpromisoak” garatzeko helburu nagusiarekin. Guztira, herriko lehen eta bigarren hezkuntzako 1.300 ikasle daude programaren barruan.


Gerla huntarik lekora geldituko da bazterretan haur umezurtz anitz; ba eta ere anitz buraso zahar, zituzten semeak galdurik, beren azken egunetako sustengurik gabe.\nZoin dire izanen urrikalgarrienik: semerik gabeko aitama etenduak, laneko ez deusetako ahalik ez, eta hil arte nolazpeit bizi behar, eta ezin bizi, ala haur ttipi, berenaz egiteko ez oraino heineratuak?\nUrrikalgarrienik zoin, ez ginakike xuxen. Dakiguna da, batzu ala bertzeak ezin gehiago urrikalgarri direla.\nAlta izanen da, bada ja, batzuetarik ala bertzetarik frango. Haur bat izanki, bat bakarra, eta hura gerlarat joana, han hil.\nBizpalau zituzten batzu ere ja badire orotaz gabetuak, oro hilik; edo azken bat hil ala bizi duten ez baitakite, preso duten ote Alemanian ala norapeit galdua —disparu—!\nNork daki oraino zonbat diren galduko, zonbat hilen? Agian guti, bainan hori dakiena ixilik dago; gutienik dakiten batzu dire gehienik mintzo: hunenbertze iraunen, harenbertze iraunen gerlak.\nLuze doakela, badakigu orok; noiz arte, nehork ez. Nehork gero, ez eta soldado aitzindariek ere, argituenek ez dakiten asko goiti-beheiti gerta baititake hor, gutien ustean.\nHilabeteak oraino ala, huntarik has, urte osoa dezan iraun ala ez, segura da: buraso dohakabe anitz geldituko direla, beren beso herdoilduak noren sorbaldari berma ukanen ez dutenik.\nAre gehiago, haur aitarik gabeko, zango-besoz eta buruz ahulegi beren buruen hazteko ala zaintzeko.\nSoldado gerlan hilaren edo norapeit galduaren burasoak, haurrak bezen dohakabe, han da emazte alarguntsa gaztea, haur zehez, lanez, jasan ahal eta gehiago zorrez edo nik oraino dakita zerez kargatua.\nNork lagunduko du? Nor zaio urrikituko? Bere baitarik eta luzara, nehor guti.\nEtxaldea errekarat, etxeko jende hondarrak, gaztegiz edo zaharregiz, hilerrietarat…edo ospitalerat.\nHel, hel elgarri lehenbailehen, odol bereko izan ala ez, ahaide hurbil ala urrun, ala osoki atze. Bakartasun lotsagarri bati dagozinek beha inguruetarat. Haur umezurtz bat edo bertze altxa, ondokorik ez dutenek, zituztenak gerlan hilik.\nBadire aberats okitu batzu, gerla aitzinean ja nehor ez baitzuten berenik, norekin goza bizi direno beren ontasunak, eta hiltzerakoan ere ez nori utz.\nHalako batzuek ez hartuko beren gain gerlak aitaz gabetu haur gaixoetarik bat edo bertze? Oro bati ez utzirik ere, lagunduko ez adin bateraino, eta orduan dotatuko; hein on batean ez bederen ezarriko, gerlak umezurztu haur dohakabetarik bat edo bertze?\nBerak hunkituak direnek, zituzten sustenguak, azken urtetako bihotz-altxatzaleak galdu dituztenek, are hobeki lezakete egin, iloba ttipi edo adixkiden haur, azken beltzean atze huts bat, hartuz alaba ordain, seme ordain.\nAhaide eskasean, atzetaratzekotz, hauta, preferentziaz, bertze arrazoin berezirik ez bada, familia haurrez kargatu batetarik bat; berehala denak laguntza beharretan, hauta jinagoa; berak altxatu, bere gogorako hazi eta hezi nahiago duenak, berex haurragoa.\nEz gitzazko solas huni gure baitarik lotuak; gutaz bertzerik direnetarik dugu hau entzuna, edo irakurtua.\nEz gira ere mintzo ororentzat, sudurra hor sartuz nolanahi, herioak berritan zaurturik dauzkan hil eta bizien artean.\nSolas min hunek, tokitan orai beretik, tokitan sarrixagoko, erein dezake nor edo noren buruan xede on, xede zuhur, bakotxak bere onetako eta haur umezurtz gerlak jo dituenentzat urrikalmenduzko bat. Zonbeit bakar baizik ez balitz ere, hunek bihotza hautsiko diotenik, bakarño hek hobe…oro bakotxa bere gelditzea baino.\nZertarako gituen gerla hunek ez dakigu; ba ordean uste ez dugun asko ikusiko dugula hunen ondorioz, on eta txar. On baino txar gehiago, dautazue erranen.\nHartakotz dugu aitzinerat bilatu behar, zer egin, umezurtzen nonbrea bederen ttipitzeko ahalaz, eta heien zorigaitza eztitzeko.\nGaizki mintzatzea dea hau?\nAstezken, ekainaren 9an\nArras hiritik iparraldean, Neuville-Saint-Vaast-eko etxe gehienak ja baikinauzkan, azken oldarrez jabetu gira.\nDardanelles-etan gure itsas untziek tiroka xahutzen dituztelarik etsaiaren leihorrak, gure infanteria jabetzen da geroago eta azkarkiago Galipoli-ko bazter osoaz.\nEtats-Unis-etan Bryan ministro, erresuma arrotzekilakoa zaukanak demisionea eman dio Wilson jaun presidentari, etzirelakotz ados Alemanaren aldeko egitekoez: prezidentak nahi jazarri Alemaniari; ministroak ez. Hau itzaltzea marka da, bana bertze, amerikanoak Alemaniaren kontra direla, zeren dituen orotan oro manatu nahi, mehatxatu oro edo zoinen itsas untziak eta oro torpill ukaldika xehakatzerainokoan.\nHortaratzen badire, hobe segur. Etsai bat gehiago Alemaniak, ez nola nahikoa!\nLorette-ko aldean eta Hauts-de-Meuse mendi bizkarretan artilleria, gau ez egun, ezta ixiltzen. Hurriki bada hurriki bethi aitzinatuz goazi Labyrinthe, Hébuterne eta inguruetan etsaiari bethi lur pozi bat edo bertze hartzen diogula.\nItalianoek, nahiz lanak ikusirik, beretzen dituzte bizpahiru hiri; hetarik bat Monfalcone delakoa.\nRusoeri Koziovorenda deithu oihan batean esku-gain poxi bat baderamakote etsaiak; bainan ordainez Dniester ur handiaren bazterretan garhaitzen dute eta presuner hanitz hartzen diote.\nItsasoan anglesari bi torpilur andeatzen daizko alemanak, sous-marin hetarik bat urpez igorririk jauz-araztera.\nHortan dute beren indar berezia; hori ere higatuz doakotelako ustekaria guk eta gurekilakoek; gutienik lotsa hor ere anglesak. Berek dakite beren berri.\nAzkar gaude gure hatzetan, etsaiak zazpi ahalak eginik ere Labyrinthe, Hébuterne, Neuville-Saint-Wast eta han gaindi.\nDardanelles-etan ez goazi gaizki; ez eta Italianoak ere oraino, hasirik deramaten sailean. Etsaia garhaitu dute bereziki Monte-Neron.\nRusoek egun onak dituzte hauk; Dniester ur handiaz haraindirat sarthua baitzuten eremu puska batean etsaia, gibelerat itzul-arazi dute, nahi bazuen eta ez.\nNorte-Amerikak geroago eta azkarkiago diozka hortzak erakusten Alemaniari, ez dituenez haren itsas untziak utzi gogo edo zoin estakuruz jazarri gabe; gerlako legeak beiratu nahi ez baditu, harekin dituela ukhanen egitekoak. Hortan dire.\nIkusi behar, zer ondorio duten ekharriko elhe eta urhats, hauiek orok.\nAtzo, ortziralean egin diren othoitzak Pariseko hirian Bihotz-Sakratuaren eliza ederrean! Mundu bat han omen zen, emazte bezenbat gizon, edo gehiago: gizon hetarik erdiak soldado; hautarik hanitz ja gerlan ibiliak; kolpatu hanitz, herioa hurbildanik ikusi dutelakotz beren baithan sarthuak. Goxoki egiten zuten orok othoitz.\nFrantziako bertze hanitz hiri eta herritan ere ortziralean da egin Jesusen Bihotz Sakratuari erresumaren kontsekratzea. Goizean mahain sainduek zer komuniant lerroak dituzten ikusi!\nSalbatzalea urrikal dakigula. Herri hanitzetan zeremonia hunkigarri hori bihar iganderat luzatua da.\nGerla bethi azkar; atzo eta herenegun hartu tokiak nahi ukhan dauzku etsaiak huts-arazi. Hartarik ari dire gure soldadoak!...\nAmerikak Alemaniari bereak heltzen daizko; bere onetan dagola gizontasunaren zedarrietan, bakotxa berearen jabe utziz. Sinesten ez badu, hanbat gaixtoago haren; guretzat aldiz hanbat hobe.\nArras-eko aldean artilleria bethi burrunban. Souchez-oko sukreria, etsaiak azkarki bere zaukana, hartu diogu, zerbeit gostarik; eta orai, ez dauka berriz eskuraturik.\nOldarrean hartu daizkotegu hiru erreka lerro; ehun bat presunerez goiti; eta gizon hanitz hil.\nBertzetan, deus berriagorik.\nAtzo bezalatsu. Beljikanoek esku-gain puxka bat hartu dute, etsaiari harrasi batzu deseginez.\nBezperan guretu erreka ziloetarik parte huts arazi dauzlcu etsaiak; ez hanbat denboraren, Jainkoak nahi badu.\nRusoek Galizian zaldiz jazarririk, garhaitu dituzte alemanak eta otrixianoak; 500 gizon hil daizkote; 2000 preso hartu.\nItalianoen oldarra ezin hautsi dute Otrixianoek; bizpahiru hiri hartzerat utzi diozkate.\nGuk iphar-aldean garhaitzeko ditugun alemanak zoin azkarki diren kokatuak beren ziloetan, ez ditake erran; are gutiago sinets. Behar da ikusia.\nAleman aitzindariak harriturik dagozi, nola diotegun ihardukitzen ahal, egiten dugun bezala. Berak ere badira zerbeit, bainan gu nausi gituztela artilleriaz diote, egia den bezala nahi dutenek aithortu.\nAtzo bezalatsu. Hilabethearen 6an guk hartu erreka zilo batzu nahi zauzkun etsaiak berriz beretu. Baduk hoberik! Jin bidez igorri dugu, zalhu gibelerat!\nCompiégne-ko hiriari gainerat igorri diote kanoi handi ukaldi bat gaitza; geroxago bigarren bat; ez batak, ez bertzeak nehor ez dute hil, ez hunkitu; ez eta ere deus andeatu.\nVindau ur handiaren bazterrean eman diogu etsaiari zafraldi bat ona. Atzo gu nausi; egun, etsaia; bihar berriz gu; hola dugu, diote rusoek, egun hautako goitibeheitia.\nAnglesak eta Italianoak, zoin bere eskualde, ari dire gudutan azkarki.\nPresuner pilixta bat eginik daude anglesak; italianoak, andana handi bat; hastapen ona dute oraino italianoek agian araberakoak ukanen ondoko egunak ororen onetan!\nGerla hasiz geroz, ez duzue kazeta huntan deus aipurik atzemaiten ez gorriez, ez zozialistez, ez eta ere lehenagoko gure bertze etsaiez.\nGerla hastean errana izan zen, behar ginuela, ordu arterainoko jazarkunde guziak bazterrerat utzirik, Frantses guzien artean bake handi sakratu bat egin, kanpoko etsaieri batasunik ederrenean azkarki ihardokitzeko.\nBadakizue eia bake hori ez duen gure Eskualdun kazeta hunek zinez eta osoki beiratu?\nBainan guziek beiratu othe dute guk bezala?\nBadu hiru aste irakurtu duzuela, hemen berean, zer izkribatzen zion de Saint Iayme gure adiskideak Dépêche de Toulouse deitu kazetari.\nNola kazeta horrek erran baitzuen, behin baino gehiagotan, Aita Saindua gerla huntan Alamanen alde zela, eta ez Frantsesen; jokatzen ziozkan hamar mila libera ez zela hori hola. Erroman Italiako erregeren ondoan dugun enbaxadorearen erranerat behar zuten biek erori.\nOndoko aldian bazinuten zer ihardetsi zuen kazeta horrek: ez zuela jokatu nahi; beren artean eginikako lege berezi batek ez ziola holakorik haizu uzten.\nBizkitartean segur izan balire egiaz mintzatu zirela, zer padara zuten hamar mila liberaren irabazteko! Ezen berek eginikako legea berek errexki hauts zezaketen, egun batentzat bederen. Ez dire gero hamar mila libera non nahi atzemaiten.\nFgungo egunean bereziki, ederki balia ziteken hetaz, hainbertze behardun baita bazterretan. Segur ez ziola kalterik eginen holako emaitza baten egiteak, Alamanian preso ditugun soldado gaixoentzat, edo etsaiek funditu herri dohakabeentzat.\nHori bazakien nik bezen ongi Depechak. Ez duenaz geroz egin, ez bide zen fida egiaz mintzo zela.\nHolako kazetek barraiatu gezur hori, hainitzek sinhetsia dute, edo bederen gogotik dute errepikatzen.\nNik badut ene herrian guarda ondo bat hola mintzo dena. Erranen dautzu ere apezek egina dela gerla hau. Haren mihian apez madarikatu hoiek dituzte hoben guziak: deus ez diteke tzarragorik herri batean apezak baino.\nEta bizkitartean, mezan ibiitzen da igande guziez, bere liburutik begiak baztertu gabe. Nago ene baitan ez othe duenez liburu hori protestanta.\nAita Saindu zena, gerla hastean hil izan dena, gure etsaiekin bat othe zen? Ikusiko duzue huntarik. Ezen huna gauza bat ongi frogatua, eta nehork gehiago uka ez dezakena.\nGerla hasi bezen laster, Autrixiako enbaxadorea etorri zitzaion Aita Sainduari galdetzerat bere enperadorearen izenean, benedika zezan Autrixiako armada.\nAita Sainduak ihardetsi zion zer bihotz-min zuen enperadoreak ez zuelakotz haren galdea entzun gerla hunen ez hasteko. Erran zion zoin guti giristino agertu zen hortan enperadorea, eta ez zituela benedikatu nahi haren armadak.\nHortarik samin gelditu zen enperadorea; eta zenbeit egunen buruan Aita Saindua hil baitzen, ez zioten batere izkribatu kardinaleri bere doluaren erraiteko, aitzineko bi Aita Sainduak hil zirelarik egin zuen bezala. Hola erakutsi zuen mutur zagola Aita Saindu zenari buruz.\nEta oraiko Aita Saindu hunek ere ez othe du handizki frogatu, ez dela batere gure etsaien alde? Bizpahiru aldiz mintzatu da aski garbiki, etsai hoien tzarkerien gaitzesteko.\nGerla huntako desmasientzat egorri diozkate hogoi-ta bortz mila libera Belgikanoeri, eta berrogoi mila libera Frantseseri.\nOrai, Italia gure alde gerlan hasi delarik, Aita Sainduak egin du eritegi handi bat soldado kolpatuen artatzeko. Zer egin zezaken gehiago, erakusteko norekin den bihotzez?\nHoik guziak hola ezagutuak direnaz geroz eta frogatuak, zertako dire bertzela mintzo kazeta batzu? Hoien xedea ez othe da, oroz gainetik, katolikoeri jazartzea Frantses guzien elgarrekilako batasunaz axola handirik gabe?\nFrantses zenbeiten begietan katolikoak ez othe dire Alamanak baino etsaiago?\nEgungo solas aldia labur igorriko dautzut. Gei txarretik lan txarra. Ez dugu berriagokorik egun hautan.\nBertzalde, berriak izanik ere zakutaraka, ez dakit batere ez othe nitzazken utz zahartzera; haiztegi baten itzalpetik hasi nitzautzu, ene ustez gostuan eta freskuran behar nintuela iragan bizpahiru oren, ahal bezala ebatsirik. Baduk hoberik!\nUlitxa luze zikin batzuek bizirik iretsi nahi nute. Hauxe da beroa!\nEzin eurituz dabila bolta huntan aroa. Euriaren beharrik ez ginuke, guk segurik, nahiz freskatzeak ere zerbeit balio duen. Bainan hemengo lurrak egarrituak dire.\nHemengo berri handiena, gure bi erreximendu joan zaizkigula, lehenik Paueko bat, gero berriz Tarbekoa.\nNorat egin duten, ez dezaket erran. Hauxe bakharrik, eskuineko bidea dutela hartu, Reims-eko alderat.\nHek gutiago ditugu beraz hemen. Lekuak berak ederki begiratzen gitu etsaiaren kontra. Ezagun da, gero-ta gehiago, indar guti dugula eginen hemen gaindi.\nGure ezkerrean, kanoi azantz izigarri bat entzun dugu, igande goizean, luzaz. Soissons hiritik haratago jauzi bat egin dugu, Alamanen lerroak gureturik. Bi mila gizon herrautsi diozkategu hor.\nGeroztik ez da harrabots handirik. Bizkitartean gure eskuineko herri batean izan da gudu bat aski borthitza, Ville aux Bois delako oihanen ezkinan. Gaina hartu dugu. Bertzalde, guk ginuen egina lehen urhatsa, bertze tokietan bezala.\nOsagarria onean dago bethi. Frantzia barneko hirietan baino hobea da; eta ez guti.\nHiri hoitan badute bethi zerbeit arrengura. Hemen aire handian, eritasunek ez dute lotki handirik.\nOndarkin eta zikhinkeriak erretzen ditugu, hartako eginak diren labe batzuetan; ur guti edaten, ahal bezain guti, eta hura ere seguretik.\nOspitale bereziak badire, zerbeit kutsu daukaten eritasunendako. Bertze batzu kolpatuentzat; erhoen etxea ere badugu hemen berean. Badire alabainan zonbeit bakhar, jada gerlaz kanpo ere guti edo aski nahasiak zirenak, hemen laster galtzen baitute zuten zentzu ondarra. Eskualdunak ez dire hetarik. Odol hotzeko gizonak dire. Bertzeak ere laster sendatzen dire, deskantsuan zortzi egun iragan orduko.\nGarratoinez eta saguz bazterrak betheak ditugu. Ez dute holako pestarik egin aspaldian, eta bizkarra legun derabilate. Bat garbitu bezen laster, bertze bat ikusten dugu zilhotik atheratzen. Alamana iduriak dire, hots, nonbrez, bai eta ere okaztagarriz.\nKolpaturik ez dugu kasik batere. Noiz artio iraunen othe daukun deskantsu hunek, ez jakin. Hemen berean balin bagaude, ez omen dugu hanbat hirrisku, bainan nork daki bethi hemen utziko gituztenez?\nJada badire han harat joanak, orotarik, artillur eta bertze. Bihar bertzen aldi ditake.\nAireplanak tzarrean ditugu. Alamanek ez daukute barkhatzen airetan nausi gelditze hori. Nausi, eta nola! Aireplan berriak jin zaizkigu, izigarri zalhuak. Halako bat agertuz geroz, etsaiak egiten du lekhu.\nGoizean goiz egiten daukute beren jokoa, argi puntan. Aste huntan ere bizpalau herriren gainerat aurdiki dituzte beren «bonbak»!\nIkasi dute, ikasi! Hastean baino xuxenago ari dire.\nUzten zitut. Guti balinbada guti, ulitzek larrutua naukate, eta gain hartan norbeit ene ondotik dabila.\nPeña Larregaine-tik joana gerlarat azpandar soldado bat, lehenago Maroc-en gerla hunen hastean ja kaporal zena, geroztik sarjant izendatua, berritan ohorezki aiphatua izan da —«cité à l'ordre du jour»— Bordaldepe deithua.\nUrrian kolpatua, sendatu zen behin; berriz joaitea surat galdatu zuen; eta han ederki mintzarazi ditu bere buruaz lagun eta atzindari, oro; huna bereziki noiz eta nola, zer eginik; hitzez hitz frantsesetik eskuaraz itzulirik, haren balentriarik aiphagarrienak huna buruzagiek izkribuz agertu dituzten bezala:\n«Bordaldepek, bi gauez segidan manatu ditu hura bezala beren nahitarik lurpezko erreka zilo batzuen bethetzera igorriak ziren gizon batzu, etsaiek gutien ustean dinamitaz jauz-araz zitzazketenak.\n»Kuraia gaitza erakutsi du, odol-hotz bat nehon bakhan ikusten dena, herioak den gutienik ez izitzekoa. Hura buruzagi, arizan dire azpiko zituen gizonak zazpi egunez ikharagarriko lan gaixtoan, bala eta bonba uhar batzu, babazuza bezen usu zaizko telarik heldu gainera.\n»Lanjer handiko zerbeit eskukaldi zenean egiteko, bethi lehen izan da bere buruaren eskaintzale Bordaldepe».\nBiba hura. Holakoek dauzkate lagun ahulak eta oro xutik; holakoeri esker goazi etsaiaren garhaitzera.\nBernard Héguy, Makear polotari, gerlan kolpaturik herrirat jinak irakurtu ditu Eskualdun-ean Xikito Kanboarraz eman ditugun laudoriozko lerroak.\nOngi hartu du, zuzen den bezala, merezi duenaren ohoratzea; bainan halere guk hemen erran ditugunetan bazela zerbeit eskas iduritu zaio.\nUzten dugu bera mintzo, hitzak xoilki frantsesetik eskuararat itzuliz, gure adixkide Makear pilotariaren herritarrek eta bertze irakurtzale eskualdunek errexkiago ditzaten konpreni:\n»Zuri gerlako berri heltzaletarik batek diona irakurtu dut: Xikito ene pilotari laguna kolpatua izan dela obus batek hari hurbil eginik leher. Atsegin egin daudate Xikito don soldado onaren laudorioek.\n»Xoilki zure berri heltzaleak uste gabetarik huts egin du, dionean, Xikitok bere eginbidea bethe duela bertze eskualdun pilotari batzuek baino hobeki.\n»Nola gutartean ez baita bat bakarra baizik izan eginbideari ukho egin dionik, ez othe zitaken hobe izenaren emaitea? Bertzeak oro garbi litazke orduan.\n»Pilotariak gire bertze zonbeit ere, eta ez zauku eder gutartean desertor batzu izan direla entzutea.\n»Bi aneia d'Elbée gerlan beren eginbidea gizonki betherik galduak direnek —hil ala bizi, zer bilhakatuak diren ez baitakigu— ez dute ukho egin.\n»Ez du ukho egin D. Hirigoyen Itsasuar ene pilotari lagunak; gerlan kolpatua da.\n»Nik ere, buruilaren 21etik hunat zango bat herrestan derabilat; zango hau moztekotan ere egona niz; gutitarik dut beiratua.\n»Kolpatuak ez bagine, han ginitazke gure eginbidearen bethetzen bururaino.\n»La Meuse ur handiaren bazterretako Craonne-ko, plateau des Dames deithu toki aiphatuek badakite gure berri. Gure zizpak eta baionetak hemen ditugu lekhuko gurekin, ez girela ukho egonak, frantses eskualdun pilotariak.\n»Ez ditut lerro hauk Eskualdun-erat igortzen, zuri gaizkien erraiteko, bainan zure berri heltzaleak, nor ere baita, jakin dezan ez dugula atseginekin irakurtu; gutarik bat laudatzearekin harek diona bertzez: badirela gutartean batzu eginbideari uko egin diotenak.\n»Bat ez da batzu.\n»Othoi barkha ene ausartzia».\nHerri guti da gerla hunek ja guti edo aski hunkitua ez duenik; batzu gehiago bertzeak baino. Beskoize-ko herria ez da azkenetarik; 1.125 arima dauzkan herritik baitziren 182 soldado joanak, hamabi baditugu hilak; eta zonbeit gizon ezkonduak, haurdunak.\nLUR ESKU LANA\nEsku lanetarat ordu delarik heltzeko, beso eskasa dugu kanpañetan.\nAro gaixtoak behin gibelatu lanak, eta orai egiteko diren guziak oro betan gainera jinak. Tokitan langilerik batere ez; orotan erdiak baino gehiago eskas; nor nola hel?\nIragan egun hoitan erran ginuen, elgar aldizka lagun zezaketenek ongi eginen zutela hitzhartuz lehenbailehen, auzoak elgarretaratuz egitea belharrak bederen, bakotxa bere heien gainean herrestan, ixtapea zabalik, higatzeko orde.\nGeroztik jakina dugu herrixka batean horrela lothurik belharren egiteari, airoski deramatzatela; segurki ez direla urrikituak Eskualdun-aren kontseilua segiturik.\nMenturaz bada bertzerik ere.\nHunek ez du erran nahi, hola jokatuz, hogoi gizon diren herrian izanen direla berrogoi; bainan egundainotik ezagutua da, lan handixkoeri buruz deus halakorik ez dela, nola elgar lagunduz artzea. Banazkako lan handiak lotsatzen du gizona. Orotakoa da.\nHuna lur esku lanetako laguntza bat gutienik igurikitzen ginuen tokitik heldu,... soldadoetarik; soldado gaizoek bertze lanik ez balute bezala, beren etxeak eta etxeko lanak utzirik hor harat joan eta, orai, soldado nekeen artetik, bertzendako nonbeiko laborari etxaldetarat, joaitea baizik belhar ephaile!\nBizkitartean hola da: ekhainaren 5ean manua ekharri du gerlako ministroak: adineko soldado Frantziako lur erabilietarik helmenean direnak aitzindariek utziko dituztela, Prefetek izenak bildurik ezagut araziko dituzten tokietarat.\nLangile beharretan direnek herrietarik prefeturalat galdeak hel, eta galde arau hitzhar soldado aitzindariekin.\nHamabortz egunentzat ardiets ahalko dire soldado laborariak, behar arau, eguneko hunenbertzetan —tokiko usaiaren arabera— jan-edanak eta etzangia bertzalde.\nTerritoria edo auxiliaire direlakoetarik dire omen errexkienik ardiesten ahal.\nSoldadoek berek galdatzea hobe, norat duten galdea edo beharra non dakiten erranez.\nEtxerat ez herrirat galderik ez badute, ministroak ordrea eman du, prefetek argiak eskura ditzatela, non nor den laguntza eskasoan, herrika.\nSoldado langilerik nahi dutenek berek prefetari xuxen izkiria dezokete zertsu langile nahi duten eta zonbatsu.\nAdreza prefeturalat «bureau militaire».\nJaun prefetak helduko daizko izenak «Général Commandant de la Région» delakoari.\nHau ontsa gogoan hartuz eta aski zalhu ernatuz, egin litake hor 15 egunez, lan zinkako bat ona. Ernatuko girea?...\nSoldado gerlan direnen burhasoek eta emaztek berentzat eta haurrentzat —beharrak direlarik— ukhan ditzazketen laguntzez badabila elhe hanitz bazterretan; urhats hanitz ere askok omen derabilate, alferretan; deus ez dakitenik hanitz baita; zuzenaren ardiesteko argitu eta gidatu behar lituzketonek ez baitute askotan kharrik, ez eta zonbeitek borondate on izpirik.\nHau ere gerthatzen da: laguntza beharretan direnak ez baitaozi xuxen, ez argi bilha, ez eta eskukaldi baien galdez, nora joan behar bailukete eta hara; sineste gehiago baitute deus ez diren eta ez dezaketen batzuetan, zuzenezkoetan baino.\nHartua urhatsa, boz egunetan edo nik dakita noiz nola?... beren beso luzeaz oro espantu diren batzuen gana joaiteko, gero deus eginen ez badautzute ere.\nElheak elhe, huna Eskualdun huntan egun hemenxe, argi bat, ustez ja emana duguna, bainan hanitzek ahantzia dutena, edo ez ontsa gogoan hartua, bertze batzuen artean ginuolakotz bere denboran eman.\nBerex emanez egun, behar bada, hobeki konprenituko dute, hau jakin eskasean, urhats alferretan dabiltzanek.\nSenharrak gerlan dituzten emazteri edo han ibilirik etxerat itzuliak dituzte, neri gitzeie bereziki mintzo:\nErrazu, emazte ona, noiz joan zen zure senharra gerlarat soldado? —Holako egunean: —Eta noiz egin zinuen allakazione delako laguntzaren galdea? Bigarren galde hori zure zerean ari da lehena bezenbat. Emazu arrapostua xuxen, eta egia deus gorde gabe. Noiz egin zinuen laguntza galdea? —Ordu berean, edo biharamunean, edo handik laster, aste berean edo halatsu. —Ontsa da, zuk ardiets dezakezu legeak ekartzen duen laguntza osoa, bermatuz.\nEta zuk, holakoak, galdea noiz egina duzu? —Zonbeit aste, edo bizpahiru edo gehiago hilabetheren buruan. —Atx! atx!... emazte gaixoa, zu atheka txarrean zira, deus onik atheratzeko. Baditake haste hartan bat edo bertzek athera duketen galdea egin duten egunaz goragoko hartze gibelatua; bainan burutziarik ezin eginez,... nola erraiten da?... ogi baino gasna gehiago zutelakotz hitzemana, ozka egin dute laguntza galdatu egunean: handik hunateko egunentzat emanen dutela heldu dena; galdea egin baino lehenagoko egunentzat, deus ez.\nOzka hortan kokatuak dire sosaren emaileak. Ez litakela orori emaitekorik, gizona gerlarat joan egunetik emanez orori, berexkunde bat egina dute hor, berehala laguntza galdatu dutenen eta berantegi egin dutenen artean.\nGoiz ernatu direneri laguntza osoa; galdearen egitea berantzerat utzi dutenentzat hanbat gaixtoago; aski zuten goizago jaikitzea.\nHortako diren buregoetan izkirio lanean ari den batek errana dugu: galdea egin den egunetik has, handik goitirako hartzea galda ditakela eta ardiets, aski gora mintzatuz.\nBainan galdea berant egin duenak eztuela zeren ametska egon: holakoak hau, halakoak hura ardietsi, hola eta hola jokaturik.\nGaldea egin den egunaz gorago deus ez dute nahi entzun sos errepartitzalek. Hortan gelditzeko ordrea dute omen orok ukhana.\nGarbiki mintzo girea, ala ez?\nAihertar emazte gaixo bat badakigu hau jakin eskasean bortz urhats alfer eta hogoi-ta bortz pinta odol gaixto eginik dagona. Buruz buru ere hau erranen ginion, garbiki aithortu balauku, laguntzaren galdea egin baino lehenagoko gibelatuaren ondotik zela ibilia alferretan.\nHanitz bada hola hatzemanik.\nAillande Carriquiry, gure herritarra orok maite eta hanitx estimatzen dügüna, izan da azkarki kolpatürik bürian, aitzineko egün hoietan, Frantzia iphar aldian izan diren güdüka handietarik batetan.\nLehen berriak xar jin ziren; haien arabera etzen geroko deus hunen egürükiteko biderik.\nEz da haatik seküla etsitü behar osoki: horra nun operazione batek salbatü dian Carriquiry; ezkapia dü. Liburneko eritegi batetan da orai.\nFelizitatzen dütügü, plazer handirekin Aillande Carriquiry eta haren familia.\nEz deia arren izanen seküla ürhentze bat? Bena bai, ürhentüren da gerla, eta Frantziak bitoria ederra ükhenen dü; sinetsi behar da hori behin eta hartan egon. Gure armadak baduatza bethi aitzina, emeki, bena irabaziak etxekiz.\nRüsek, igaran egün hoietan, ükhen die arte gaxto bat. Erhaüsten zütien Otrixienak. Hori ikhusirik, Alemanak egin dero heltüra Otrixari, igorri deitzo zunbait errejimentü bere tropa hobenetarik. Ordü berian, nunbaitik ere Rüsak gerthatü dira sü gei edo münizione eskaz batetan. Gibeltü behar ükhen die amiñi bat. Bena berriz hasirik dira etsaiari azkarki bürü emaiten.\nRüsak gothor dira eta isi gaitzeko. Otrixien ez Alemanek ez die ikhusiren haien aztalik.\nItaliener etzaie etsai handirik orano agertzen. Ez daude lo; ari dira güre hobenetan lekhü hartzen.\nIean de Souhy «infanterie coloniale» delakoan sarjant zena izendatürik izan da lotinant. Ederki!


Nerea Ibarzabal irabazle Larrabetzun, eta finaleko zortzikotea prest - Bizkaie! - Uriola.eus\nNerea Ibarzabal (eskuman), Larrabetzuko saioan; Jone Uria da ezkerrekoa (argazkia: Bizkaiko Bertsozale Alkartea) | Ikusi handiago | Argazki originala\nHirugarren finalaurrekoa izan dau 2021eko Bizkaiko Bertsolari Txapelketeak Larrabetzun, aurtengo edizinoko azkena. Honenbestez, finalean kantauko daben zortzi bertsolarien izenak badakiguz: hiru saioetako irabazleak eta puntuazinoaren araberako beste bost.\nHauxe da finalisten zerrenda osoa, hurrenkera alfabetikoan: Aitor Bizkarra, Aitor Etxebarriazarraga, Etxahun Lekue, Gorka Pagonabarraga, Jone Uria, Nerea Ibarzabal, Onintza Enbeita eta Xabat Galletebeitia.\nNobedadeak dagoz, beraz, zortzikotean, aurreko urteetako finalen aldean. Faborito nagusiek ez dabe euren legea ezarri, eta aurreikusten gatxa izan dan sailkapena itxi dabe finalaurrekoek. Esate baterako, oraintsu finalista izandako Ibon Ajuriagojeaskoa eta Miren Amuriza ez doguz Bilboko azken saioan entzungo.\nJarduneko txapelduna bai, Onintza Enbeita finalean izango da barriro, baita azken urteotako finaletan sarri agertu diran beste batzuk be, adibidez Nerea Ibarzabal, Xabat Galletebeitia eta Jone Uria. Txapeldun izandako Etxahun Lekuek be lekua egin dau Miribillako oholtzan.\nBizkaiko Txapelketako finala abenduaren 18an jokatuko da, 17:00etan, Bilboko Miribilla auzoko Bilbao Arenan.\nLarrabetzuko azken finalaurrekoari jagokonez, Nerea Ibarzabalek batu ditu puntu gehien, 542,5, eta Jone Uria be ez da urrun ibili (534). Biek eskuratu dabe finalerako txartela, baina hurrengo lau bertsolariak, puntuazinoan nabarmen atzerago geratu diranez, ez dira finalean izango.\nTxaber Altube izan da hirugarren (483 puntu), Ander Elortegi laugarren (477), Eneko Abasolo Abarkas bosgarren (469) eta Julen Arzanegi seigarren (436,5). Gai-jartzailea Itxaro Juaristi izan da.


Bidaia-asegurua | vueling.com\nBermerik handienak ustekabe guztien aurrean.\nArrazoizko aseguruak. bidaia bakoitza baino lehen edo bidaian bertan sor dakizkizukeen behar guztietarako pentsatuak, konpainia handi baten sostenguarekin: Europ Assistance.\n10 €ren truke bakarrik hegaldi nazionaletan eta 12 €ren truke nazioartekoetan.\n9 €tik hasita bakarrik (prezioa tarifaren arabera alda daiteke)\nEkipaje berezi asegurua 12 €ren truke bakarrik!\n9 €ren truke bakarrik hegaldi nazionaletan eta 11 €ren truke nazioartekoetan.\nBidaiatu baino lehen ustekabeko bat gertatzen bada eta bidaia bertan behera utzi behar baduzu, berme osoko aseguru bat daukazu.\nErreserbaren guztizko zenbatekoa itzuliko zaizu.\nEdozein arrazoigatik: gaixotasun edo istripu larria, bidaia-dokumentazioaren lapurreta, enpresa berri batean lanean hastea, eta beste arrazoi gehiago (polizako salbuespenak salbu).\nEz ahaztu erosketa-prozesuan zehar gehitzea, gero ezingo duzu kontratatu.\nKontsulta itzazu bertan behera uzteko aseguruaren baldintzak.\nBidaiatu oinarrizko estaldura duen aseguru batek ematen dizun segurtasunarekin:\nLarrialdiko medkuntza- eta odontologia-gastuak zure helmugan.\nLagun baten desplazamendua eta egoitza-gastuak.\nJatorrirako behar baino lehenagoko itzulera senide baten heriotzarengatik eta etxebizitzan edo egoitza profesionalean kalte larriak izateagatik.\n10€ren truke bakarrik hegaldi nazionaletan eta 12€ren truke nazioartekoetan!\nKontsulta itzazu laguntza medikoaren aseguruaren baldintzak.\nAseguru hau kontratatu nahi dut\nEdozer gerta ere zure ekipajearekin, konponbideak ematen dizkizun arrazoizko aseguru bat duzu:\nEkipaje berezi asegurua Zure ekipajea berezia lapurtu edo galduz gero berme guztiak ematen dizkizun asegurua eskaintzen dizugu:\n12 €ren truke bakarrik!\nKontsulta itzazu ekipaje bereziaren aseguruaren baldintzak.\nZure maskota familiakoa delako, estaldurarik onena merezi du:\nAlbaitariaren gastuak bidaia osoan.\nBilaketa-gastuak galdu egiten bada.\nAnimalien hotel edo egoitzako egonaldi-gastuak.\nLapurreta edo heriotzagatiko kalte-ordaina.\n9€ren truke bakarrik hegaldi nazionaletan eta 11€ren truke nazioartekoetan!\nKontsulta itzazu aseguruaren baldintzak.\nNire maskota aseguratu nahi dut


Oasia basamortu erdian | Kirola | Berria\nOasia basamortu erdian\nAlavesek erabateko menpekotasuna du Lucas Perez eta Joselurekin; haienak izan dira golen %75. Erdilariak hasi dira agertzen, baina bigarren lerroak ekarpen handiagoa egin beharko luke.\nLucas Perez Alaveseko jokalaria gol bat ospatzen, Mendizorrotzan. JUANAN RUIZ / FOKU Tamaina handiagoan ikusi\nGolak egiteko daude aurrelariak. Presioan lagundu dezakete, jokoari argitasuna eman diezaiokete, hutsuneak sor ditzakete, baina, normalean, baloiak sareratzeko duten gaitasunaren arabera neurtzen da haien jarduna. Alde horretatik, pozik egon daiteke Alaves, Espainiako ligako bikoterik emankorrenetakoa baitauka puntaren puntan; Joseluk eta Lucas Perezek osatzen dutena. Aurrelari galiziarrek azken sasoietan galdutako distira berreskuratu dute Gasteizen, dagoeneko hamabost gol egin baitituzte bien artean. Soilik Messik eta Suarezek osatutako bikoak sartu ditu gehiago (24). Ordea, golak ez dira soilik aurrelarien kontua. Bigarren lerroko jokalariek ere ekarpena egin behar dute, eta hor, hutsunea dauka Alavesek.\nDatuak garbi mintzo dira: arabarrek orain arte egindako golen %75ek Lucasen eta Joseluren sinadura izan dute. Batak zortzi sartu ditu, eta besteak, zazpi. Gehiegizkoa da haiekiko menpekotasuna, eta, Betisen aurka jokatu aurretik, Asier Garitano kezkatuta agertu zen: «Oso arriskutsua da golak soilik aurrelariek egitea. Jokalari guztien laguntza behar dugu. Onena, hegalekoek, erdilariek eta atzelariek ere ekarpena egitea litzateke, bakoitzak bizpahiru gol sartuta». Orain arte, soilik bost jokalarik lagundu diete aurrelariei zakua betetzen, ale banarekin. Azken bi lehietan, ate aurrean asmatu dute Ponsek eta Vidalek, eta aurrez, beste horrenbeste zuten egina Magallanek, Laguardiak eta Pinak.\nAurrelariek sekulako meritua dute. Alavesek egundoko arazoak ditu erasoan jokoa ehuntzeko, eta, hala ere, azken sasoietan Gasteizko taldean izan den bikoterik eraginkorrena da. Iragan sasoian hamalau gol egin zituzten Callerik eta Bastonek, eta bat gutxiago Munirrek eta Guidettik orain dela bi denboraldi. Bada, kopuru horiek gainditu dituzte jada Lucasek eta Joseluk. Hori bai, ez daukate aurreko sasoietan aurrelari titularrek izandako sostengu bera; iaz, esaterako, bestelako jokalariak izan ziren taldeak sartutako golen %64ren egileak. Aurrealdeko bikotea alde batera utzita, guztira hamabi jokalarik lortu zuten gutxienez ale bat, orain dela bi denboraldi bezalaxe. Orduan, golen %68 sartu zituzten gainontzeko jokalariek.\nDenboraldi honetako beherakada xehatzerakoan, arabarren sormen arazoak aipatu behar dira lehendabizi. Oso gutxi ari dira iristen aurkarien areara. Gainera, geldikako jokaldiak ere ez dira aurreko sasoietan bezain ondo baliatzen ari. Buruz ondo moldatzen diren zenbait jokalarik oraindik ez dute golik sartu: kasurako, Manu Garciak, Rodrigo Elyk eta Ximo Navarrok. Horrekin batera, agerikoa da Jonyk eta Ibai Gomezek hegaletan utzitako hutsunea. Taldearen jokoa pizteaz gain, finak ziren ate aurrean; espainiarrak lau gol egin zituen iaz, eta bizkaitarrak hamabost Gasteizen emaniko hiru urteetan. Haien tokian Vidal eta Rioja dabiltza orain, eta, azken jardunaldira arte, bietako inork ez zuen gol bat bera ere sartu. Burkek eta Borja Sainzek ez dute oraindik asmatu.\nKomodin baten premia\nBada beste arazo bat: Lucasek eta Joseluk ez dute ordezkorik. Guidetti da taldeko hirugarren aurrelaria, baina haren ekarpena hutsaren hurrengoa ari da izaten: 94 minutu besterik ez ditu jokatu orain arte, eta ez du golik egiterik izan. Iragan sasoian hasi zen suediarraren gainbehera, eta bazter utzita gelditu da azkenean. Aurrelaria udako merkatuan saltzeko asmoa zuen Arabako klubak, baina oztopo izan zen haren soldata. Hala, tokirik gabe gelditu zen Ermedin Demirovic. Bosniarrak ondo bete zezakeen ordezkoaren papera; ordea, utzita atera zen, Suitzako ligako St. Gallenera.\nHori horrela, ikusteko dago Alavesek zer jarrera hartuko duen neguko azokan. Zelai erdia indartu du Victor Camarasa eta Ismael Gutierrezekin, baina aurrean nahiz hegaletan aritu daitekeen norbaiten bila ere badabil. Aurreko sasoietan, Ruben Sobrinok bete zuen eginkizun hori, baita ondo bete ere. Alabaina, Valentziara joan zen iazko urtarrilean, ondoen zegoen momentuan, eta haren irteerak utzitako zuloak zabalik dirau oraindik. Gasteiztarrek Diego Rollan fitxatu zuten hasiera batean, baina oker jo zien kukuak. Deportivok utzita aritu zen, eta hara itzuli zen denboraldia bukatu orduko. Bide bera egin zuen Inuik, Betisera itzulita.\nSasoi honi begira, ia lotuta izan zuten Abdul Majeed Waris, Portoko erdi-punta, baina azkenean ez zen gauzatu fitxaketa. Orain, merkatua arakatzen ari da Sergio Fernandez kirol zuzendaria. Mauka gutxi izaten da, ordea, neguko azokan. Gainera, jokalaririk irten ezean, nekez iritsiko da maila oneko inor, soldaten muga dela-eta.


Han eta hemen: Pertsona miresgarri bat.\nKanpotik jin eta euskara ikasi zuen.\nEuskara ikasi ondoan, lanbidez aldatu zuen, bere aldetik ere euskara irakaslea izateko.\nIparraldean euskarak ezagutu zituen hainbat auzietan inplikatu izan zuen bere burua, holakoak errexak ez ziren denboretan.\nEta, goiz batez, ondorengoan ukan zuen ondasun guzia, euskararen alde lan egiten zuen egitura bati utzi zion. Egitura bati. Zeini eta gureari, behar gorritan zen orduan hain zuzen.\nArratsalde honetan, itxura fin eta iheskorrak bulegoko atea pusatu du, usaian bezala hurbildu, laburki agurtu eta betikoa galdetu du: korrikako ibilbidearen berri, eskoletako material didaktikoa, soinu eta bideo batzuk, lauzpabost bizkarreko, bere ikastaldeari bana ditzakeen zenbait gauza eta deus gehiago. Bizkitartean, edozeinek galda lezakeena baino gehiagokorik ez du galdetu, hortik haratago, iduritu zait bere burua zordun ere senditu duela.\nBi urtetarik behin, izaten dugu bisita bera. Bi urtetarik behin goaitatzen dugu, baitakigu jinen zaigula, errezebitzen dugu, beste edozein bezala eta aldi berean piska bat hobeki. Nire bulego xokora heltzen delarik, oroitarazten dit euskalgintzako egitura eta langileek zenbat zor diegun karrika izkinetako jendeei eta beren ibilbideetan zein eredugarriak diren, bakoitza bere ahal eta neurrietan. Eta pentsarazten, karrika izkin guzietan kurutzatzen ditudala, euskararentzat nihaur baino anitzez gehiago balio eta egiten dutenak, zeinei esker hemen euskarak segitu baitu, orain artino bederen.\nHeldu diren hamar bat egunetan, bide bazter guziak emokatuko dira pertsona miresgarriz eta guziak bereziak dira, dudarik gabe, horiek gabe ez baikenuke izaterik.\nGaurkoaren aipamen xume bat egin nahi nuen.


» Klubaren historia Zumaiako Arraun Elkartea\n1975: Abuztuaren 5ean sortu zen Aita Mari Arraun Elkartea.1978: Lehen aldiz atera zuen trainerua, eta harrezkero, urtero-urtero ureratu duTelmo Deun.1981: Lehen bandera irabazi zuen, Regata Villa de Bilbao, patroi lanetan Joseba Aristi zela.1984: Kontxako lehen bandera irabazi zuen, patroia Klaudio Etxeberria ‘Gorria’ zela. Urte ederra izan zen, estropada denak irabazi zituztelako, bai traineruan, bai trainerilletan, bai bateletan. Denera, 30 bandera irabazi zituzten arraunlariek.Urte horretan, balentria batzuk ere egin zituzten. Batean, 24 orduan hiru estropada eta bi bandera irabazi: Zarautzen bi egunetan gailendu ziren, eta Portugaleten ere garaipena lortu zuten. Bestean, egun berean bi bandera irabazi zituzten: eguerdian, Coruñan, Teresa Herrera irabazi zuten, eta arratsaldean, Castropolen lortu zuten garaipena, errekorra hautsiz, gainera.1987: Bigarren Kontxako Bandera irabazi zuen, Edu Aristi patroi zela.2001: Kontxako estropadan hirugarren sailkatu zen Getariarekin batera atera zuten traineruan. Bizpahiru bandera irabazi zituzten urte horretan, eta baita 1. Euskadiko Sprint Txapelketa.2005: Euskal Liga irabazi eta TKEra igo zen. Denera, 10 bandera irabazi zituzten bi traineruen artean, horietako bi egun berean eta estropada berean, Pasaian.2006.- Lehen aldiz TKE Ligan aritu zen. Sailkapen nagusian 10. postua lortu zuen.2007.- San Miguel Ligako sailkapen nagusian 8. postua lortu zuen.2008.- Hirugarren aldiz jarraian, onenen ligan aritu zen, TKE San Miguel Cajamadrid Ligan, eta 8. bukatu zuen.2009.-Laugarren aldiz jarraian, onenen Ligan aritu zen, TKE San Miguel Cajamadrid Ligan, eta 10. bukatu zuen.Bestelakoak: harrobiko arraunlariek, urteak joan eta urteak etorri, makina bat bandera irabazi dituzte, bateletan eta trainerilletan. Azken urteetan, nabarmentzekoa da emakumeak egiten ari diren lana. Garaipen asko lortu dituzte, txapelketa ugari, eta aurten, lehen aldiz, trainerilla uretaratzea lortu dute.\n0 Responses to “Klubaren historia”


AGATA eta JOXE MIGEL\nAGATA: (Lagunabarra uri-alderuntz ezkutatzean, AGATA atera bedi bere gordekekutik.) Ene! Orra non dijoan Joxe Migel erriruntz gizatalde osoarekin. (Estu ta larri.) Nola jakiñeraziko diot emen nagona iñork igartzeke? (Bat batean.) A, bai! Berak nirekin erabilli oi dun deia joko diot txistuz. (Jo beza, «Inazio gure patroi aundia», birritan edo irutan.)\nJOXE MIGEL: (Abagune baten ondoren agertuz.) Agata. nire laztana!\n(Besarka beza matrail batean muin egiñaz.)\nAGATA: Joxe Migel, biotz ori! (Alkar laztandurik egon bitez une bat.)\nJOXE MIGEL: Baiñan, nundik egin didazu dei, Agata?\nAGATA: Atebarru ortan ezkutatuta nengon (beatzarekin erakuts bezaio) lagunabarra igaro-zai. Izan ere, ezin-egon bat sortu baitzait kaieko motikoak «bela txalopa aundiak!» ojuka asi diranean... eta besterik gabe etxetik itzul egin dut eta antxintxika oneraiño etorri, (JOXE MIGEL'i begira onespen eske.) Gaizki egin ote dut?\nJOXE MIGEL: Eztakit zer esan... Batetik bildur-ikaretan jartzen gaitu iñork somatuko gaitun kezkak... baiñan, bestetik, ez ote da obe bein jakin bear dena lenbailen jakitea?\nAGATA: Nik ere orixe esango nuke eta kaletik etxera otsa zabaldu baiño, obeto litzake etxetik kalera zabaltzea.\nJOXE MIGEL: Zer esan nai duzu orrekin?\nAGATA: Orra ba. Orain arte bezala ezin ibili giñezkela, beti bildurrez, beti kezketan, maitasun zoragarri baten gozapena garrazten. San Pedroak arte orrela iraun genun, itxasora joateko baitziñan. baiñan, orain, gure artu-emanakin aurrera jarraitu bear ba'dugu...\nJOXE MIGEL: (Ebakiz.) Il lenago, eten baiño, Agata.\nAGATA: Bai, Joxe Migel, milla bider! Baiñan, gure kezka eta samintasun au biotzetatik erauzi dezagun, zer geran eta zer nai dugun lenbailen danai adi-eraztera dugu onen.\nJOXE MIGEL: Norbaitez baliatu bear dugu ortarako. Apaiz jaunaz edo nik al-dakit!\nAGATA: Ez, Joxe Migel, aspalditxoan pentsatuta daukat noren bitartez baliatu. Gure osaba Pello'z. Ori baiño laguntzalle oberik eztugu arkituko.\nJOXE MIGEL: Izan ere! Ez al-zaitu gañera oso begiko?\nAGATA: Bai, beti izan dugu osaba-illobok alkarrenganako maitasun aundia eta gaiñera, gure auzia leiatsu aldeztuko lukela uste dut. Bera ere arrantzalien eta jende apalen adiskide baita.\nJOXE MIGEL: Eta noiz itz eginen diozu osabari?\nAGATA: Aurreneko abagunean. Etxerakoan bakarka atxematen ba'dut, mintzatuko natzaio... Baiñan, barkatu, Joxe Migel, itxasoan nola ibilli zeran eztizut galdetu.\nJOXE MIGEL: Ederki, Jaungoikoa'ri eskerrak. Etxerabidean gentozela, Castro'ko parian atxeman zigun galernaldiak apurtxo bat larritu giñun, baiñan artatik ere onik atera giñan. Arrantzaren kejarik eztezakegu. Gijon'en saldutako atun, egaluze ta egalaburrekin diru mordox egin dugu.\nAGATA: Onera ere ekarriko zenduten ba atuna?\nJOXE MIGEL: Azken bi egunetan arrantzatutakoa soilki, bi edo iru egunetik gorako atuna galdu egiten baita... Baiñan, adizu, Agata, arpegiko kolorea arrunt maxkarra duzu. Ondoezik egon alzera?\nAGATA: Bai ote? Neronek ere eztakit zer gertatu zaidan. Zuregana antxintxika nentorrela, biotzean estualdi bat nabaitu dut eta arnasa urritu egin zait. Baiñan ez estutu, orain txit ongi nago, ziaro txuspertu naiz.\nJOXE MIGEL: Besterik izan ezpa'da... Baiñan, berriz gertatzen ba'zaitzu sendagillearengana joan bear zenuke.\nAGATA: Eztut uste ortara beartua arkituko naizenik... Entzun. Joxe Migel, zure aita etorri al-da? Ezpaitut ikusi emendik gora pasatu den gizadian.\nJOXE MIGEL: Bai, baiñan, zure osabarekin gelditu da atun eta egalaburrak arakatzen eta itxasoko albisteak biltzen... Baiñan, ots! Norbait dator beko kaletik. Ezkuta gaitezen.\nAGATA: Zoaz otxeruntz, Joxe Migel. Ni, lengo ezkaratzean ezkutatuko naiz.\nJOXE MIGEL: Biar amaiketan Santabata'n alkartuko?\nAGATA: Bai, eta gure deia jotzen ez ahaztu.\n(JOXE MIGEL bijoa uriruntz eta AGATA ezkuta bedi lenagoko ezkaratzean.)


Mate bat eta amodio bat - Filipinetatik\nHasiera » Argentina » Mate bat eta amodio bat\nAtalak: Argentina, Bideoak, Paraguai, Uruguai\nArgentinarren, paraguaitarren eta uruguaitarren idiosinkrasia ezin da ulertu mate infusioa gabe. Iraganean, guaraniek matea zeremonietan erabiltzen bazuten, gaur egun ere halako garrantzia izaten jarraitzen du. Lalo Mir kazetari argentinarrak hurrengo testuan primeran azaltzen du zergatik den matea edari hutsa baino gehiago.\nMatea tradizional erara edateko prest (argazkia: Wikipedia).\nMatea ez da edari bat. Beno, bai. Ahotik sartzen den likido bat da.\nBaina ez da edari bat. Herri honetan ez dago matea egarriagatik edaten duenik.\nOhitura bat da, hazka egitea bezala.\nMatea telebistaren kontrakoa da hain zuzen ere: norbaitekin bazaude hitz eginarazten dizu eta bakarrik zaudenean pentsarazi egiten dizu.\nEtxera norbait bisitan datorrenean lehendabiziko esaldia ‘kaixo’ da eta bigarrena ‘mate bat nahi?’.\nEtxe guztietan gauza bera gertatzen da. Aberatsenean eta pobreenean.\nEmakume berritsuei eta aho-handiei pasatzen zaie, eta gizon serioei edo heldugabeei ere bai. Geriatriko bateko zaharrei pasatzen zaie eta nerabeei ikasten ari direnean.\nGurasoek eta seme-alabek eztabaidatu eta lehiatu gabe partekatzen duten gauza bakarra da.\nPeronistek eta erradikalek matea galdetu gabe zebatzen dute.\nUdaran eta neguan.\nBiktimek eta borreroek, onek eta gaiztoek dugun antzekotasun bakarra da.\nSeme-alaba bat duzunean, matea, eskatzen dizunean ematen diozu. Epel ematen diozu, azukre askorekin, eta helduak bailiran sentitzen dira. Harrotasun handia sentitzen da zure odol bereko adaxkak matea hurrupatzen hasten denean. Bihotza gorputzetik ateratzen zaizu. Urteek aurrera egin ahala beraiek erabakiko dute nola nahiago duten hartu, mingotsa, gozoa, oso beroa, tereré erara, laranja-azalarekin, yuyoarekin, limoi zorrotada batekin.\nLehendabiziko aldiz norbait ezagutzen duzunean, mate batzuk edaten dituzu. Konfiantza ez dagoenean jendeak zera galdetzen du: ‘gozoa ala mingotsa?’ Besteak orduan zera erantzuten du: ‘zuk edaten duzun moduan’.\nArgentinako teklatuetako letra guztiak mate-belarrez daude beteak.\nMate-belarra etxe guztietan dagoen gauza bakarra da. Beti. Inflazioarekin, gosearekin, militarrekin, demokraziarekin, gure izurrite eta madarikazio amaigabe tipiko horiekin. Eta egunen batean mate-belarra ez badago, bizilagunen batek badauka eta eman egiten dizu. Mate-belarra ez zaio inori ukatzen.\nUme izateari utzi eta gizon izaten hasi egun zehatz batean gertatzen den munduko herrialde bakarra da hau. Ez galtza luzerik, zirkunzisio, unibertsitate edo gurasoetatik urrun bizi. Hemen heldu izatera pasatzen gara mateak bakardadean edateko beharra sentitzen dugunean. Ez da kasualitatea. Ez da beharkizun bat.\nUme batek, etxean inor ez dagoela, mateontzia sutan jarri eta bere lehen matea hartzen duen egunean, minutu horretan bertan, arima duela deskubritzen du. Edo beldurrak akabatzen dago, edo maitasunez zoratzen, edo zerbait: baina ez da egun normala. Matea lehen aldiz bakarrik hartu genuen egunaz ez da gutariko inor gogoratzen. Baina seguru egun hori denontzat garrantzitsua izan zela. Barrutik zurrunbiloak sentitzen dira.\nMate soila baloreen erakustaldi bat baino ez da.\nSolasaldi atseginean, zaporerik gabe geratu den mate garbi horri eustea da.\nSolasaldia da, ez matea.\nHitz egin eta entzuteko garaiaren errespetua da, zuk hitz egiten duzun bitartean besteak edaten du eta zintzotasunez zera esaten dizu: ‘nahikoa da! alda ezazu mate-belar hori’.\nAdiskidetasuna momentu zehatzean bihurtua da.\nUra irakitearen sentikortasuna da.\nMaitekiro, modu inozoan ‘beroa dago ezta?’ galdetzeko unea da.\nMatea hoberen zebatzen duenaren apaltasuna da.\nBukaerara arte ematearen eskuzabaltasuna da.\nGonbidatzearen abiegikotasuna da.\nTxandakatzearen justizia da.\nEgunean gutxienez behin ‘eskerrik asko’ esateko betebeharra da.\nAsmo handirik gabe, matea konpartitzeko premiaren jarrera etiko, franko eta leiala da.\nNuria | 2014-02-07 at 15:36\nMate belarra motxilan erorita, kotxearen alfombrilletan, eserlekuetan., momentu honetan sakatzen dudan teklatuan.\nMate belarra nahigabe sartzen da zure etorkin bizitzan. Hasieran bisitak etortzen direnerako erosten duzu eta, derepente, domeka bateko goiz berandutar baten materik ez duzula topatzerakoan larritu egiten zara.\nEgun baten Etxera zoaz bisitan. Etxera EHtxera. Ahiztagaz berbaiten zaude sukaldean, betiko sukaldean, eta konturatu gabe diozu “¿nos hacemos unos mates?”\nMate bat eta amodio bat | Argentinatik | Merezi... - […] RT @aiztierdi: Nik ere teklatua Mateaz zikintzen dut :) http://t.co/j6WOicbl6U @argia-rn bdz #Argentinatik […]


Gatikako baserriak-Caseríos de Gatika liburuxkaren aurkezpena | Labayru Fundazioa\nGatikako baserriak-Caseríos de Gatika liburuxkaren aurkezpena\nArgitaratze data: 2019-01-31 Kategoria: Barriak, Etnografia\nUrtarrilaren 29an, Gatikako Gaztetxokoan aurkeztu zan Gatikako baserriak izeneko liburuxkea. Hantxe izan ziran Leixuri Arrizabalaga alkate-andrea eta Nekane Garmendia zinegotzia; eta Labayru Fundazioaren izenean, Adolfo Arejita zuzendaria, eta Akaitze Kamiruaga Herri Ondare arloko arduraduna.\nLiburu hau Gatikako aldea-etxeen katalogoa da. Bertan 1850 baino lehenago eraikitako 106 baserri agertzen dira. Testuak euskeraz eta gazteleraz dagoz, eta baserri bakotxak bere argazkia dauka. Lana egiteko, lehenengo eta behin artxiboen eta dokumentazinoaren hustuketea egin da. Horretarako Bizkaiko Elizaren Histori Artxiboa, Bizkaiko XVIII. mendeko Sutegien Erroldak eta Foru Agiritegi Historikoan gordeten diran hainbat dokumentu aztertu dira.\nHorren ostean, jasotako informazinoa herriko lekukoakaz kontrastau da bideo-grabazinoen bidez. Holan, mendeetan idatziz gorde diran leku-izenak eta gaur egun gatikarrek erabiltzen dabezanak bat datozan ikusteko modua izan dogu.\nEskualdeko herriak lez, Gatika denpora gitxian asko aldatu da. Nekazaritzak eta abeltzaintzak behera egin dabe nabarmen, eta bizimoduari aurre egiteko bide barriak bilatu doguz. Horren ondorioz, gaur egun baserri asko hutsik dagoz. Horregaitik beharrezkoa da era honetako lanak bideratzea, bertoko baserriak behar dan moduan erregistrauta egon daitezan eta mendeetako ondarea jasota geratu daiten, baserria gure kulturaren ardatzetariko bai izan da eta.\nGatika herri ondarea\nLaura Urubururen nobelaren inguruan\n2019-01-29 Hurrengo artikulua\nMartxan da oinarrizko itzulpengintza ikastaroa online


ACIELOABIERTO SAREA - Lekuz Leku 2022\nUrteetan jaialdien artean egondako lankidetzaren ondorioz sortu da Acieloabierto Sarea. Gure harremanak elkarren artean lan egiteko aukerak sortzen lagundu zigun eta lankidetza horiek indarrean jarraitu zuten, beraz, naturaltasunez sortu genuen horiek guztiak batzeko egitura bat; horrela, sektoreko eragile berriei ere parte hartzeko aukera emateko. Hau da, azpiegitura ireki eta inklusibo bat sortu genuen informazio, ideia eta proiektu artistikoak hedatzeko, eta dantza garaikidearen garapena sustatzeko.\nAcieloabierto Sarearen barruan jaialdiok sakonago landu dezakegu zerbitzu publikoarekiko daukagun konpromisoa. Konpromisoa dantza garaikidearekin, konpainia eta jaialdien osaerarekin, eta batez ere, dantzari eta koreografo eta herritarren arteko bat egitearen ideiarekin.\nBarruan espazio publikoan ospatzen diren dantza garaikideko hainbat jaialdi daude, garai eta leku desberdinetan egiten direnak:


Olatuen gaineko maisuen lehia | Zarauzko Hitza\n2012/08/01\tEkitaldiak, Kirola, Leihaketak\tNork Amaia Ventas Aritz Aranburu zarauztarra da faboritoetako bat (Argazkia: Aquashot)\nAurten ere nazioarteko surf egutegiko txapelketa garrantzitsuenetariko bat jokatuko dute Zarautzen. Seigarren urtez jarraian, ASP Men´s Star Events zirkuituko sei izarreko proba, San Miguel Pro Zarautz, antolatu du ZSE Zarautz Surf Elkarteak. Abuztuaren 28tik irailaren 2ra goi mailako surfaren eskenatoki izango da kostaldeko herria, hala. Orotara, nazioarteko 150 surflari onenak lehituko dira bertan. Besteak beste, iazko irabazle eta munduko bosgarren surfer onena den Gabriel Medina brasildarra eta munduko surf sailkapenean lehen postuetan dauden Matt Banting australiarra eta William Cardoso brasildarra bertan izango direla aurreikusi dute.\nAritz Aranburuk ere ez du galduko hitzordua, eta iazko arantza kentzen saiatuko da. Pasa den urtean bigarren txandan lehiatu zen Mario Azurza herrikidearekin eta Imanol Yeregi zumaiarrarekin batera, baina ez zuen lortu hurrengo txandan jokatu ahal izateko adina puntu.\nBere jaioterrian surf maila ona erakutsi eta txapela irabazteko aukera paregabea izango du, beraz, zarauztarrak abuztuaren 28tik irailaren 2ra. Izan ere, indartsu dabil: Gipuzkoako proban sartzeko nahiko puntu eskuratu ditu, Hegoafrikako sei izarreko Billabong Pro txapelketan hirugarren egin du eta nazioarteko sailkapenean 67. postuan dago. Hodei Collazo zarauztarra ere bertan lehiatuko dela aurreikusten dute.\nSan Miguel Pro Zarautz Europoako proba baloratuenetariko bat da, «primeran» uztartzen baititu kirola, kultura, musika eta festa. ZSE urtero «berritzen eta hobetzen saiatzen» da, eta bide horretatik jarraitu du aurtengo proba prestatzerakoan. Hori horrela, surfaz gain, arteari ere lekua egin dio surf elkarteak. Hala, hilabeteko erakusketa antolatu du, Kutxaren eta Zarauzko Udalaren laguntzarekin. Pablo Ugartetxea artista bilbotarraren lanak izango dira ikusgai udal merkatuan abuztuaren 15etik irailaren 15era.\nHorrez gain, txapelketa inguruko horman Espainiako izen handiko graffiteroek haien lanak erakutsiko dituzte.\nBestalde, gauak «bereziki erakargarriak» izango direla aurreratu dute antolatzaileek. Hala, musika ere ez da falta izango. Sei egunetan, hainbat kontzertu—oraindik ez dute zehaztu zein talde taularatuko diren— izango da Berazan, barbakoan prestatutako janariaren bueltan. «Gau bakoitza festa bilakatuko da», jakinarazi dute antolatzaileek.\nMugikor bidezko jarraipena\nTxapelketa gunera hurbildu ezin dutenek ere jarraitu ahalko dute proba. Izan ere, Euskaltel enpresak sakeleko telefonorako aplikazio berritzailea sortu du. Horren bitartez, uneoro gertatzen ari denaren berri jasoko dute interesa dutenek, hainbat formatutan: web, blog edota sare sozialen bidez. Horrez gain, bideo laburpenak eta elkarrizketak jaitsi ahalko dira, besteak beste.\n126.000 euro jokoan\n2010etik sei izarreko proba da Zarautzen jokatzen dena, WQS World Qualifying Series sailkapen zirkuituko maila altueneko txapelketa. Hortaz, maila horri dagokion ordainsaria banatuko dute lehen postuetan sailkatzen direnen artean; 155.000 dolar (126.000 euro gutxi gorabehera) guztira. Zarauzko txapelketa, gainera, ASP zirkuitua osatzen duten bederatzi probetatik seigarrena da, eta Australiako fasea amaitu ostean, lehena Europako etapan. Hegoafrika eta AEBak izango dira ondorengo eskenatokiak.\nJakinarazi dutenez, urtetik urtera jende gehiago erakartzen du San Miguel Pro Zarautzek udalerrira. Iaz 20.000 pertsona inguru gerturatu ziren probak eta horren inguruan antolatutako ekitaldiek erakarrita.\nAnder Ugarte zarauztarrak irabazi du munduko surf txapelketarako txartela\nAnder Ugarte zarauztarrak San Miguel Pro Zarautz Munduko Surf Txapelketan lehiatu ahal izateko txartela irabazi zuen pasa den ekainean. Ibon Imazen oroimenez jokatu zuten Zarauzko Surf Txapelketa Herrikoian gailendu zen gaztea, eta horri esker nazioarteko 150 surflari onenekin aurrez aurre neurtu ahalko du olatuen gaineko abilezia, abuztuaren 28tik irailaren 2ra.\nOpen mailan lehiatu zen Alex Iriondo, Asier Muniain eta Roberto Letemendiarekin. Haiek baino puntu gehiago eskuratzea lortu zuen Ugartek.\nEtiketak: Ander Ugarte, Aritz Aranburu, munduko, San Miguel Pro, Surf, txapelketa, Zarautz Pro Logging In...\tProfile cancel\nBerriketan.info Viewing item 1 to 5 (of 5 items) Urola Kostako Hitza wrote a new post, «Ez zitzaidan zaila egin paper zuriaren aurrean jarri eta ipuina idazten hastea», on the site Urola Kostako Hitza 8 minutes ago\nEuskararen Egunean Julene Azpeitia Ipun Lehiaketako sari banaketa egin zuten, eta Leire Arano Amasentzat (Zumaia, 1971) izan da aurten Zumaiako lanik onenaren saria More edo… ipuinarengatik. Ipuina modu Enekoitz Esnaola posted an update 5 hours, 59 minutes ago\nEider Mugartegi wrote a new post, Markina-Xemeingo Akerbeltz gaztetxeak bost urte beteko ditu, on the site Lea-Artibai eta Mutrikuko Hitza 7 hours, 37 minutes ago\nUrriaren amaieran hasi zen pala txapelketaren finalagaz hasiko dira berria wrote a new post, Oposizioak atzera botako ditu Nafarroako Gobernuaren aurrekontuak, on the site Berria albisteak 7 hours, 51 minutes ago\nlideferreira wrote a new post, Txalo artean agurtu dituzte Axun Gorrotxategi eta Jon Artola egiatarrak, on the site Irutxuloko Hitza 9 hours, 32 minutes ago


Mail bat bidali\nGarun plastizitatea (2)\nIlusio optikoak (1)\nAlkohola, tabernak eta musika\nGaurkoan PsyBlog izeneko blogean irakurri dudan berrietako bati buruz idatziko dut.\nIzenburuagatik igarri daitekeen legez, tabernei buruz eta alkoholari buruz mintzatuko gara... baina ikuspuntu zientifiko batetik :)\nBada une bat taberna guztietan (gehienetan behintzat bai) non, bi gauza gertatzen diren, alde batetik, argia jeisten dute, eta bestetik musika igotzen dute. Pentsa dezakegu hau giro intimoago bat sortzeko egiten dela, tabernan daudenek izan duten egun gogorra alde batera utzi ahal izateko, eta erlaxatu ahal izateko... baina... ingurukoekin hitz egin ahal izateko oihuka ibili beharra ez da elkarrekintza sozialak bultzatzeko modu bat.\nNicolas Guegen eta bere lankideak Frantziako taberna batzuetan burututako ikerketa batzuen arabera, haseran aipatu ditudan bi ekintza horiek (musika igotzeak eta argia jeisteak), besteekin komunikatzeko oztopoak direla medio, jendeak gehiago edatea dakar.\nGuegen eta bere lankideak (2004) burututako ikerketa batean zera aurkitu zuten, musika gero eta ozenago egon jendeak gero eta gehiago edaten zuela. Alcoholism: Clinical and Experimental Research izeneko aldizkarian argitaratuko lan berri batean autore hauek beraiek Frantziako mendebaldeko herri batetako taberna batzuk aztertu zituzten, euren aurkikuntzak kontextu erreal batean ere ematen ziren edo ez aztertzeko. Horretarako hiru Larunbat gauetan kontsumo ohiturak aztertu zituzten hiri bereko bi taberna ezberdinetan.\nMusikaren bolumena aleatorioki manipulatu zen, benetako baldintza esperimentalak sortzeko. Musika beraz, ohiko bolumenean, 72db, edo apur bat altuago, 88db, jartzen zen. Ideia bat izateko, 72db trafiko dexente duen karretera baten ondoan egotea bezala litzateke, eta 88db aldiz, belarra mozteko aparatu baten ondoan egotea bezala.\nEmaitzen arabera, musika altu zegoen baldintzan, garagardoak azkarrago amaizten ziren. Bataz beste kontsumitzaileek 14,5 minutu behar zituzten 250ml-ko garagardo edalontziak amaitzeko baldintza normaletan (72db), eta musika altuago (88db) zegoen baldintzan berriz, edalontzi bera 11,5 minututan amaitzen zuten. Emaitza hauek ikustean zera pentsatu nuen "normala, jendea ezeroso dago hain musika altuarekin, eta lehenbailen garagardoa edan eta tabernatik irten egiten da"... baina ez. Musika altuko egoeran bataz beste kontsumitzaileko edalontzi bat gehiago edaten baitzen.\nIkerketa honek beraz, musika altuak gehiago edanaratzen digula diosku, baina ez digu zergaitia azaltzen. Autore batzuen ustez, jendeak gehiago edaten du hitz egin ezin duelako, beste batzuen ustez aldiz musika altuak jendea gehiago aktibatzen du, eta horrek bultzatzen du gehiago kontsumitzera. Glasgowen, Eskozian Forsyth eta Cloonan-ek (2008) burututako ikerketa baten arabera lehen hipotesia da zuzena, eurak jendeak besteekin hitz egin ezin duelako gehiago edaten duela baitiote. Hala ere, hipotesi hau datu geiagorekin frogatu behar da, eta horretarako oso ongi legoke ikerketa gehiago egitea, bakarrik dauden kontsumitzaileen, binaka dauden kontsumitzaileen eta taldean dauden kontsumitzaileen datuak konparatuz adibidez.\nEkonomia ongiegi ez dagoen garai honetan beraz, jakinaren gainean zaudete, tabernariak bazarete, igo bolumena musikari, eta ea zorte pixkatekin krisia pasatzen duzuen!!\nKontsumitzaileak bazarete aldiz, ez zaitzatela engainatu.\nSinadura: psi-investigación 0 Komentario\nDuela hilabete batzuk Amazon-en web gunea aurkitu nuen (bazen garaia!! pentsatuko duzue batzuk... beno, hobe berandu inoiz ez baino...). Bitxi "literario" eta "zientifiko-literario"-en bila ordu batzuk pasa ostean, azkenean interesgarriak ziruditen pare bat liburu erozi nituen: "The brain that changes itself" eta "Psychology of Happiness".\nIrakurri nuen lehena hemen ezkerreko irudian ikus daitekeen liburu hau dugu, eta izugarri gustatu zitzaidala esan behar dut. Alde batetik, modu "nobelistiko" batean idatzita egoteak, irakurlea istorio bakoitzean erabat murgiltzea errazten du, fikziozko edo misterizoko nobela batean bezalaxe. Eta bestetik, garun plastizitatea hain modu positiboan tratatzen duen liburu bakarrenetako bat delako.\nGarun plastizitatea, aldaketa estruktural edo fisiologikoen efektuak minimizatzeko, Nerbio Sistema Zentralaren egokitze funtzionala bezala deskribatua izan da (Sarnat, 1992). Hau Nerbio Sistemak estruktural nahiz funtzionalki egokitzeko duen gaitasunari esker ematen da. Egokitzeko gaitasun hau, garun heldugabeetan handiagoa da, bai, baina gero eta froga gehiago daude garun helduak ere egokitzeko gaitasun harrigarria duela baieztatzen dutenak, eta "The brain that it changes itself" liburuan froga hauetariko asko aurkituko dituzue.\nLiburu honen idazleari eginiko elkarrizketa oso interesgarri bat entzun nahi baduzue, zoazte Brain Science Podcast-era, 26.atala. Podcast hau oso oso interesgarria iruditu zait (ez 26.kapitulua soilik) eta beraz ingelesa pixka bat ulertzen duzuen guztioi, Brain Science Podcast-a entzutea gomendatzen dizuet.\nEtiketak Garun plastizitatea\nGaruna landu ezazu, bestela...\nEgun bizi garen ongizatearen gizarte honetan, alde batetik bizi itxaropena oso luzea da "garatutako" herrialdeetan, eta bestetik, dementzia motaren batengatik diagnostikatutako jende kopurua etengabe goraka doa. Zahartzen goazen heinean pairatu dezakegun aldaketa beldurgarrienetako bat oroimena galtzea dugu. Baina, oroimenaren garrantziaz ohartzen garenean, haren hauskortasunaz ere ohartzen gara. Zientzialariak gero eta froga erabakiorragoak eskaintzen ari dira garuna lehen uste zena baino moldakorragoa, "plastikoagoa" dela ziurtatuz, eta beraz, garuna beste muzkuluak bezalaxe, entrenatu daiteke, etaadinaaurrera doan ahala forman mantendu daiteke.\nMundu guztiko ikerlariak modu askotako ikerkuntzetan dihardute, garuna, entrenamentu berezien bidez, errendimendu betean mantentzeko helburuarekin.Garun disfuntzionalek, eta garun disfuntzionala garatzeko bildurrak, garunaren osasunarentzako produktuen mini industria bat sortu dute - eta ez Q10 koentzima bezalako suplementuak edo ginseng-a bezalako produktuak bakarrik - garuna entrenatzeko produktu konputerizatuak ere bai.\nAlvaro Fernandezek, SharpBrains-eko jabeak (garun fitness-eko enpresa eta kontsultoria), garun entrenamenduan eta haren ikerkuntzan zentratzen den web gune bat darama, eta 2007an Estatu Batuetan "neurosoftware" deiturikoak 146 milioi euro mugitu zituela estimatzen du. Diru kopuru hau, fitness fisikoak urtean mugitzen dituen kopuruak ikusita (urtean 10 bilioi euro baina gehiago polikiroldegietako eta kirol klubetako harpidetzetan soilik) nahiko irrigarria da, baina kontuan izan behar dugu "garun fitnessak" urteko batazbesteko %50eko hazkundea duela.\nGizarteak, Alzheimerra bezalako gaixotasunei buruz gero eta informazio gehiago d, eta kezkatzeko arrazoiak dituela uste du. Ez dago gaixotasun hau detektatzeko laborategian egin daitekeen test edo froga erabakiorrik. Mediakuak diagnostikoa erabakitzeko sintomak hartzen dituzte kontuan, eta jendearen gehiengoaren ustetan, sintoma horiek agertzen direnerako garunean dagoen kaltea handia da.\n"Jendearen gehiengoak, 50 urte betetzean, dituen oroimen akatsak seriotasun handiagoz aztertzen ditu" dio George Washington-eko unibertsitateko Humanitate, Osasun eta Zahartzaroko Zentruko zuzendari den Gene Cohen doktoreak. "25 urterekin giltzak galtzen dituzunean, ez diozu inolako garrantzirik ematen, baina 50 urterekin edo gauza bera gertatzen bazaizu, kezkatzan hasten zara."\nCohen doktorearen aburuz, jendeak modu exageratuan errakziona dezake, garun distraituen ekintzak garun gaizoen ekintzekin nahastuz, benetan oroimen arazoaren arrazoia konzentrazio falta besterik ez denean.\nGero eta zabalduago dago geure garunari erronkak jartzeak efektu positiboak izan ditzakeenaren ustea. Garunaren plastizitatea, malgukortasuna, dendritan berrien sorkundearekin zuzenki erlazionatuta dago, "zure garuna desafiatzen duzun bakoitzean, zure garuna aldarazten ari zara" dio Cohen Doktoreak. "Gainera, garun zelula berriak sor ditzakegu,"mende luze batez, hori ezinezkoa dela esan badigute ere."\n*** New York Times-etik egokitutako testua, 2008ko maiatzekoa.\nNeurozientzien baieztapenetako bat esperimentatzen dugun guztia oinarrian geure irudimenak sortzen duela da. Geure bizipenak zehatzak eta fidagarriak iruditu arren, kasu batzuetan ez dute kanpoko errealitate fisikoa modu fidel batean islatzen. Argi dago egunero bizitzen ditugun esperientzietako askok garunean sartzen den estimulu fisiko bera islatzen dutela , baina, input sentsorial hauek interpretatzen dituen makinaria neuronal berdina da geure ametsen, delirioen eta “oroimen akatsen” enkargatua ere. Hau da, benetakoak eta irudikatutakoak garunean iturri fisiko bera elkarbanatzen dute.\nGarunak errealitate zentzu hori nola sortzen duen aztertzeko eta ulertzeko gehien erabiltzen den tresnetako bat ilusio optrikoak dira. Historikoki, ilusionistak izan dira mota honetako irudiak, ikusmen sistemaren barne-funtzionamentua sakonago ulertzeko, gehien erabili dituztenak.\nIlusio optikoak, errealitate fisikoaren, eta objetu baten edo gertakizun baten, pertzeptzio subjetiboaren arteko disoziazioa bezala, definitzen dira. Modu honetako ilusio bat bizitzen dugunean, benetan hor ez dagoen zerbait ikusi dezakegu, bertan dagoen gauza bat ezin dezakegu ikusi, edo benetan dagoenaren ezberdina den zerbait ikusi dezakegu. Errealitatearen eta pertzeptzioaren arteko “deskonexio” honi esker, mota honetako ilusioek garunak mundu fisikoa interpretatzean egin ditzakeen akatsak ikusi ditzakegu.\nMunduari buruz dugun pertzeptzioa hein handi batean garunak egindako “konjetura logiko” batzuetan oinarritzen da. Geure erretina kitzikatzen duen irudi obalatu zuri bat arrautza batek sor dezake, edo disko zuri okertu batek, edo bi forma hauen artean dauden forma guztiak. Baina gure garunak gauzak bat-batean ulertzen ditu, eta aukera zuzena aukeratzen du. Hau garunak naturari buruz dituen supuesto inkonsziente batzuk erabiltzen dituelako da, supuesto hauek dira ilusio optikoek agerian uzten dituztenak.\nTestu hau “Scientific American”-etik egokitu da, 2008ko Maiatza.\n** Irudiei dagokionez, lehenengoan ilusioa irudiak mugimendua duela ematen duela da. Bigarrenean aldiz, A ipintzen duen laukitxoa eta B ipintzen duena kolore berekoak dira. Nire ustez, bigarren ilusio hau benetan harrigarria da, eta egia zen edo ez ikusteko Photoshopen sartu eta egiaztatu egin behar izan nuen, eta bai egia da.\nEtiketak Ilusio optikoak\nBlog honen bidez hainbat gauza lortu nahi dira, alde batetik bertan ipintzen joango diren hainbat galdeketen bidez, datu bilketarako tresna gixa erabiliko da, eta bestetik, psikologiaren esparru ezberdinei buruzko hainbat ikerketen berri emateko tresna izango da. Psikologiaren aspektu zientifikoena landu nahi da blog honetan, horretarako ikerkuntzan zentratuko garelarik.\nMilesker ba blog hau bisitatzeagatik, gure agurrik beroenak, eta ea lehen bait lehen esperientzia berri honekin hasten garen..\nEspero dugu ipintzen joango garen edukiak interesgarriak egingo zaizkizuela, eta badakizue, ez dudarik izan, zeuen iritziak, usteak galderak... ipintzerakoan, gusto handiz erantzungo baitizuegu.


«Bezeroekiko harremanak kudeatzeko sistemak (CRM)»: berrikuspenen arteko aldeak - Wikipedia, entziklopedia askea.\n«Bezeroekiko harremanak kudeatzeko sistemak (CRM)»: berrikuspenen arteko aldeak\nBezeroekiko harremanak kudeatzeko sistemak (CRM) (aldatu)\n20:49, 19 urtarrila 2012ko berrikusketa\n20:45, 19 urtarrila 2012ko berrikusketa (aldatu)\nt («Bezeroekin harremanak kudeatzeko sitemak (CRM)» izenburuaren ordez, «Bezeroekiko harremanak kudeatzeko sitemak (CRM)» ezarri da)\n20:49, 19 urtarrila 2012ko berrikusketa (aldatu) (desegin)\n'''BezeroekinBezeroekiko harremanak kudeatzeko sitemek''' ('''CRM''', Customer Relationship Management) erakundeak bezeroekin dituen harremanen informazio guztia biltzeko eta kudeatzeko aukera ematen dute, bezeroak identifikatu, erakarri eta eusteko, eta horrela, haiekin harreman onuragarria eta iraunkorra sortzeko, bi alderdien mesedetan.\n* '''Bezeroen harremanetan oinarrituriko erakundea'''. CRM-aCRMa erakunde osoaren kudeaketa-eredua da, bezeroarekiko orientazioan oinarriturikoa (beste autore batzuk iritzian merkatuaren orientazio aipatzen dute)eta kontzeptu honen antzekotasuna aurkitzen da marketin erlazionalean, baita beste kontzeptu sorta batzuekin: clienting, marketing 1x1, datu base marketin zuzena etab.\n* '''Bezeroekiko harremana kudeatzeko softwarea'''. Informatika sistemen euskarri bezala jokatzen du kasu honetan bezeroekiko harremanak, salmentak eta marketina kudeatzeko. Esanahi honekin CRM-kCRMak datu biltegi bat kudeatzen duen sistema bati erreferentzia egiten du, salmentan kudeaketaren informazioarekin eta enpresaren bezeroekin.\n== OrdaintzekoOrdainpeko CRMCRMa eta dohainekodoako CRMCRMa ==\nGaur egun, bada ordaindu beharreko CRM-rikCRMrik, eta ezagunena Salesforce.com Inc-eko Salesforce izango litzakete. Beste ezagun batzuk aipatzeko, Microsof Corporationen Microsoft Dyamics edo Wiki CRM Gestar. Dohainekoen artean aipagarriak dira CiviCRM edo Hipergate. Kasu berezi izanik, SugarCRM-k bere Community bertsioa eskaintzen du Open Source formato batean, bitartean beste bertsioak ordaintzekoak direlarik.\nCRM-enCRMaren abantaila nagusiena erabili ditzaketen tresna zenbakian datza, adibidez bezero potenzialak edo salmenta aukerak. Hau horrela delarik, lehentasunak benetan beharrezkoak diren pintuetan ezartzea oinarrizkoa da enpresa edo entitatearentzat. Bere itzulpen literal batean, CRM (Customer Relationship Management) kontsumitzaileen arteko harremanen kudeaketa bezala uler egiten da, baino euskarara itzulitako beste edozein esaldi bezain generikoa da. Laburki esanda, bezeroetan oinarrituriko negozio estrategia bat besterik ez da.\n== Gizarte CRMCRMa ==\nCRM-aCRMa enpresa edo entitate batek kontsumitzaileenganako jarrera identifikatzeko balio du. Korporazio handiagoak sortzen joan diren heinean 1x1eko kontaktua galtzen joaten da eta edozein transakzio despertsonalizatzen da, bezeroek markarekiko duten erlazioa alde batera utziz.\nCRM-aCRMa, eta batez ere Gizarte CRM-aCRMa bezeroekin galduriko lotura berreskuratzeko beharrarekin jaio egiten dira, batez ere sare sozialen garai honetan, non edozein iritzik markaren irudiari kalte egin diezaioken. Horregatik Gizarte CRM-aCRMa CRM arruntarenganarrunta ez desberdinabezalakoa da, trukeak egiteko aukerak gehituz eta baita ere bezeroekin elkarrizketatzea.\n== Kontuen Kudeaketakkudeaketa ==\nKontuen Kudeaketakkudeaketak bezeroen eta bezero izan daitezkeenen datuak kudeatzea esan nahi du, hobeto ezagutzeko eta bere bearrak efizientzia handiagoz asebetetzeko, horrela bezero debora luzeagoan izan daitezen. Horren adibide izango litzateke bezero errentagarrienak identifikatzea, haientzako ekintza pertsonalizatuak egiteko eta horrela, haien leialtasuna eskuratzeko...\n== Marketineko Planaplana ==\nBezeroen segmentazioa handiagoa ahalbidetuko duten eta ondorioz, kanpaina pertsonalizatuak diseinatzeko aukera emango duten tekniken bidez. Bezeroen inguruko informazioa estatistikako tekniken bidez (dataminingdata mining), esate baterako, sailkapen automatikoa/klusterra edo analisi diskriminatzailea, modu estentsiboan ustiatzeak informazio garrantzitsua eskain diezaguke erabakiak hartzeko eta marketineko ekintzak diseinatzeko. Era berean, CRMekCRMak bezeroei eusteko eta leial bihurtzeko programei laguntzen diete.\n[[en:Customer relationship management]]


non-stop eskalada bloga: maiatza 2012\n2012(e)ko maiatzakren 8(a), asteartea\nPico de la Miel eta La Cabrerako orratzak\nGogoa jartzen dugula ez dago dudarik. Ez zen egun aproposena eskaladan aritzeko, baina gu han ginen. Arrakalak bustiak zeuden, eta, euri txikia egiten zuen aldiro. Bromatan aritu ginen egoeraz, europarragoak bihurtzen ari garela esanez. Beti komentatu izan da ipar aldean eguraldi txarrarekin eskalatzen aritzen direla, beraz, integraziorako pauso bat eman genuen guk.\nGranitoan eskalatu nahi genuenez La Cabrera gerturatu ginen. Arroka tipo hau da ugaria Guadarrama eta Gredos mendietan. Ohitura asko ez dugunez inguru hauetara mugitzeko, joaten garen bakoitzeko bertako lagunei deitzen diegu gurekin elkartu eta eskalada saiotxo batzuk egiteko, Raul Gonzalez animatu zen gurekin asteburua pasatzea.\nLarunbatean bakarrik geunden paretetan, normala, gu pixka bat iparralderago bizi garenez Europarrekin integratzeko beharra handiagoa dugu. Pico de la Miel horman dauden bideetatik hasi ginen. Itxurak erakartzen duelako, eta, inertzia horri segiz, Psicosis bidearekin hasi ginen. Polita iruditu zitzaigun marra hau, plakeroa, ezea egon arren harri granitoak ongi heltzen zuen. Ondorengo eskaladetarako bide klasiko batzuk aukeratu genitun. Jose Manuel Alaiz eta Diedro Loquillo, biak zuhaitz arte.\nIgandean berriz Aguja de los tres amigos aldera jo genuen, eguraldia pittin bat hobeagoa zen. Via sin nombre, Metamorfosis eta Sobaco de mono eskalatu genituen. Ederrak hirurak. Ez ziran metro asko izan, baina nekaturik geunden, eskalada garbia denean psikolojikoki ere esfortzu bat da, hotza egiten zuen ere.\nGranitoa, eta bati bat, seguru flotanteak beste kontu bat dira, eskaladak beste dimentsio bat hartzen du hemen. Eskalada teknika hau, eta, mugimentuak dominatzea, denbora eskatzen dute, granitoan aritzea, laister etorri beharko dugu berriro.\nEgilea: mikel saez de urabain gabilondo ordua: 08:13 iruzkinik ez:\nEtiketak: La cabrera


Otsailaren 18an Usurbilgo Herritzartuk antolatuta mus eta toka txapelketa Aginagako eliza zaharrean | Usurbildarrak aurrera\n← Usurbilgo Ernaik eta Sortu deituta gaur “Hemen torturatzen zen eta torturatzen da” elkarretaratzea\nUsurbilgo Ernai-Sortu: “Ez ahaztu, herri honetan torturatu egin da eta torturatzen jarraitzen da” →\nOtsailaren 18an Usurbilgo Herritzartuk antolatuta mus eta toka txapelketa Aginagako eliza zaharrean\nUsurbilgo Herritzartu Elkarteak mus eta toka txapelketa antolatuta du larunbat honetarako, otsailak 11, Aginagako Eliza Zaharrean. Bi txapelketa hauek erabakitzeko eskubidearen alde eta maitzaren 7ko galdeketa babesteko antolatu dira: “Larunbat honetan mus txapelketa Aginagako eliza zaharrean. Animatu eta parte hartu, sari ederrak daude eta!”\nJokatuko den lehen txapelketa mus saioa izango da. Izen ematea 15:30etatik 16:00tara egin beharko da eta bikoteko 20 euro ordaindu beharko dira. Ondoren toka txapelketa jokatuko da eta 2 euroren truke parte hartzeko aukera egongo da.\nMus txapelketako sariak\nsaria: Txapela, 2 arkume eta 2 txangurru.\nsaria: 2 txerrikume eta 2 txangurru.\nsaria: 4 txuleta eta 2 txangurru.\nToka txapelketako sariak\nsaria: Txanpain botila.\nOtsailaren 5ean Usurbilgo Herritzartu Elkarteak deituta argazki erraldoia atera zen herriko frontoian.


Abiatu da Pandemonium Raid karabana, elkartasunez gainezka - plaentxia.eus\nAbiatu da Pandemonium Raid karabana, elkartasunez gainezka\nUbane Madera / Oier Larreategi 2018-03-09 15:17 Kirola\nMarokorako, basamorturako bidea hartu du goizean Eibartik abiatu den Pandemonium Raid karabana solidarioak. Lehenago, baina, Zubi Nagusian egin dute geldialdia baloiz, eguzkitako betaurrekoz, panpinez, arropaz… bete-beteta zeuden ibilgailu ikusgarriek.\nUdaltzainek gidatuta, Mendiola industrialdetik sartu dira Soraluzerantz 25 urtetik gorako ibilgailuak, Fernando Garcia soraluzetarra karabanako parte zela. Zubi Nagusiraino iritsi eta hortxe geldialditxoa egin dute, ibilgailuak erakusgai, Soraluzeko Udalak karabana solidarioari egindako 500 euroko ekarpenari esker-ona erakutsiz.\nIkusmiran egon diren herritarrekin batera, Iker Aldazabal alkateak egin die harrera rallyko partaideei. Etafamilia argazkia atera ondoren, ibilgailuei irteera eman, eta basamorturako bidea hartu dute Pandemonium Raid-eko kideek.\nPandemonium raid solidarioa


Nola jantzi Dubai | Bidaia Albisteak\nMariela Carril | | Aholkuak, Arabiar Emirerri Batuak\nThe Arabiar Emirerri Batuak Emirerri talde bat dira eta horien artean dago Dubai. Aspalditik, oso ezaguna da irudimena desafiatzen duten eraikuntzengatik eta munduko aireportu izugarri eta fantastikoenetako bat izateagatik, beraz, gainera turismo asko irabazi du.\nBaina Dubai da herrialde musulmanaTuristikoa eta nazioartekoa bihurtu den bezala, badaude norberak errespetatu beharreko janzteko zenbait modu. Gaur ezagutuko ditugu, beraz, artikulua buruzkoa da nola jantzi Dubain.\n2 Nola jantzi Dubain\nEsan bezala, emirerria da, hiriburua izen bereko hiria duena Persiako Golko ospetsu eta aberatsaren kostaldean. Itsasoaren adar bat hirian sartu eta zeharkatzen du. Itsasoarekiko hurbiltasun horrek lurralde horietako biztanleak perlak landu eta merkataritzara dedikatzera bultzatu zituen. Kokapenagatik, petrolioa aurkitu baino askoz lehenago ere, nahi zen lurraldea zen bazekien 200 urte britainiarren eskuetan izaten.\nIzan zen 60ko hamarkadan emirerriak bere petrolio soro aberatsak aurkitu zituenean eta hamarkada bat geroago beste batzuekin elkartu zen Arabiar Emirerri Batuak moldatzeko. Nolakoa da zure egungo gobernua? A da monarkia konstituzionala. Ez ditu biztanle asko eta gaur egun biztanleriaren zatirik handiena atzerritarra da, bertan bizi diren pertsonak edo eraikuntzaren eta bestelako zerbitzuen arloan lan egiten duten etorkinak edo etorkinak.\nDubai-k ez du auzokideek bezainbeste petrolio, beraz, bai edo bai, bere jarduera ekonomikoa dibertsifikatzea aztertzen ari da eta, beraz, asko inbertitu du turismoa sustatzen.\nHasierara itzuli gara: beraz, emirerri musulmana da zailagoa dutenak mendebaldeko emakumeak dira klima beroenetan arropa erosoa eta arina eramaten ohituta.\nEgia da ere bi herrialde musulman ez direla berdinak eta, batzuetan, batean edo bestean arauak lasaiagoak direla, batez ere atzerritarrentzat. Printzipioz, araua nolakoa den ikusi arte, zenbait tokitan besoak eta hankak eta burua estaltzeko prest egotea komeni da. Hau da, mahuka luzeak, praka luzeak eta zapi zabala beti eskura.\nOrain, Dubai hiria hiri modernoa da eta ez da hain itxia arropa aldetik, azken finean atzerritar ugari dago. Horrela, mota guztietako arropak ikusiko dituzu, galtza motzetatik burka osoetara. Gero, hoteletan, jatetxeetan eta merkataritza zentroetan, bertakoekin zein atzerritarrekin elkartzea posible den tokietan, komenigarria da errespetua izan eta orkatilak eta sorbaldak estali.\nEsaera zaharra jarraitzeko asmorik ez baduzu "Nora zoazen ikusi zer egiten duzun" Hauek dira arazorik txikiena izango duzuen lekuak. Batez ere Ramadanetik kanpora bidaia egiten baduzu. Afaltzera leku dotoreago batera joatea erabakitzen baduzu, orduan arropa jantzi behar duzu egoera horretan.\nEta hondartza? Gero hondartzako arropa hondartzan bakarrik eramaten da. Hemen ezin duzu hondartzako lekuetan egin ohi dena egin, egun osoan bainujantzia eramatea edo egun osoan txankletetan egotea. Orain hondartzan pieza bakarreko bainujantzia jantzi dezakezu... bai hondartzan, bai igerilekuetan bai uretako parkeetan. Bistakoa da, nudismorik edo tanga ez.\nBaina leku hauetatik kanpo, hau da, Dubai-ko auzorik zaharrenera paseatzera joaten bazara, merkatu tradizionalak edo meskita bisitatzen badituzu kontuz ibili behar duzu. Eta berehala ez zara zure munduan sentituko atzerrian baizik. Bertako jendea eta haien ohiturak oso laster inguratuko zaituzte, beraz, errespetua izan behar duzu. Ziur ulertzen ez dituzun baina gauza bera egingo duten begirada edo iruzkinak ekidin nahi badituzu, hobe zuhur ibili.\nJoateko kasuan meskita bat bisitatzen, batzuek musulmanak ez direnen bisitak baimentzen dituzte, gizonek zein emakumeek hankak eta besoak estalita joan beharko lukete. Batzuek arropa gehigarria ere badute, hoteletik horrela jantzita irten ez bazinen.\nDubaiko beste helmuga ezaguna da orain basamortua. Basamortura ibilbide ugari dago eta hobe duzu zuk egitea bikainak direlako. Kasu horretan beti gomendagarria da galtzak, praka motzak edo capri prakak (Baita hanka erdia desegin ditzakezunak), eta goiko gihartsua, alkandora edo alkandora. Eta noski, eguzkitako krema eta kapela.\nEgunean basamortua oso bero dago eta asko estaltzen zaituen arropa janztea da aukerarik onena ez erredurarik jasan. Hotza izan daiteke, urteko garaiaren araberakoa da, gauez ere joan zaitezke, beraz ekartzea komeni da oinetakoak itxi.\nEmakumeek bularra, besoak eta izterrak ezin badituzte erakutsi, gizonak ere ezin dira bularralde hutsik ibili, edo oso labur motzetan edo bat simulatzen duen bainujantzia. Minigona, praka motzak, topak, gardenkiak, barruko arroparen arrastorik ez. Eta batez ere, ez haserretu gure arreta erakartzen badute.\nZertarako balio du gurea ez den beste kultura bateko janzkera edo morala eztabaidatzeak? Ez dugu ezer aldatuko eta bertatik igarotzen ari gara; beraz, akatsen batengatik norbait iraindu eta gure arreta erakartzen badugu, barkamena eskatu beharko genuke. Inork ez du polizia inplikatu nahi, beraz jarrera nahikoa izatea ere nahikoa da.\nBeraz, laburbilduz Dubai-n janzteko oinarrizko puntu nagusiak: Espazio publiko ezagunenetan, emakumeek ez dute burua estali behar, meskitetan bai, sorbaldak gutxienez belaunetaraino estali behar dituzte, minigona ez, kamisetak mahuka motzak izan behar dituzte, bai bikini bat jantzi dezakezu, bakeroak , nahiz eta ezer oso agerian. Gauez bai, baina beti berokia eskuan, agerian uzten duguna estaltzeko. Eremu tradizionalagoetan zenbat eta estaliago ibili, orduan eta hobeto, gauza bera estatuaren eraikin batera joaten bagara.\nEta gizonak? Errazagoa dute, baina hala ere merezi du gauza batzuk jakitea: laburregiak ez diren praka motzetan ibil daitezke, ohikoa ez den arren, eta bai alferrak izan behar dute, txirrindularitza giroa ez, kirol arropa kirola egiten baduzu, bestela ez da zuzena, meskitara joaten bazara praka luzeak jantzi behar dituzu ...\nZerbait gertatzen al da horrelako batzuk errespetatzen ez baditut? Batzuk jasotzetik joan zaitezke iruzkin gogorra, bat pasatzen itxura txarra -ri aurre egin behar diozun arte poliziaren eta kartzela.\nArtikuluaren bide osoa: Bidaia Albisteak » Bidaia » Aholkuak » Nola jantzi Dubain


HEZKIDETZAN ESKU HARTZEN talde-bloga: DOMINO FITXA IZATERA ANIMATZEN ZARA?\nAurreko edizioetako ikaskideek egindako lanetatik Irati Gaztelurrutiaren HIZKUNTZAK ERREALITATEA ERAIKITZEN post-a gustatu zait. Gaiaren laburpen bikaina egiten du, erabiltzen duen memea sinplea bezain argia eta adierazgarria da eta izugarri gustatu zait idatzi duen esaldia "Domino fitxa izatera animatzen zara?". Nire izenbururako erabili dudana.\nGida bat aukeratzekotan , Amelia Barkinen Eukararen erabilera ez sexista . Argia eta erabilgarria iruditzen zait. Bertatik, lehentasuna emango nieke Andereño hitza erabilpenaren inguruko hausnarketari eta Emakumeen aipamen asimetrikoei.\nInteresgarria iruditzen zait gida hau zabaltzea, irakasle guztiek ezagutu dezaten, eta bereziki, aipaturiko bi puntu horiekin lanean hasiko nintzateke.\nNire ustez, bai ikastetxean bai jendartean hizkuntzaren erabileraz ikasi duguna lantzeko erronkak, ikasitakoa zabaltzean , bai eremu formal nahiz informaletan, eta hizkuntzaren erabilera sexistak zalatzean, enpatikoki komentatuz, hausnartuz, ... datza.\nETIKETAK #Aino, Hizkuntza ez sexista


Gaztetxea hilaren 15ean inauguratuko dute gazteek - Azpeitia - uztarria.eus\nGaztetxea hilaren 15ean inauguratuko dute gazteek\nUrola Kostako Hitza 2005-07-11 12:07\nGazteen autogestioa eta antolakuntza sustatzeko balioko duela diote\n"Gazteriari eta herriari aurrera begira egingo diren asanblada eta auzolanetan parte hartzeko" eskatu dute emandako prentsaurrekoan (www.urola-kostakohitza.info)\nAzpeitiko gaztetxe berriaren inaugurazio eguna iragarriz, prentsaurrekoa eman zuten gaur egun buru-belarri gaztetxea izango dena atontzen dabiltzan gazteek. Inaugurazioa hilaren 15ean da, eta "Gaztetxea irabazi dugu, etorkizuna irabazteko!" lelopean egingo dute ospakizuna.\nAzpeitian Gazteok Zer?! taldearen hastapenak eta ordutik gaur egunera artekoaren errepasoa egin zuten: "Gazteok Zer?! taldearekin Azpeitiko gazteriari bere kabuz eta iniziatibaz gauzak sortzeko, bultzatzeko eta lantzeko aukera eskainiko zion gune bat sortu zen. Gazteria ikusle soil izatetik, bere kabuz antolatzera eta gauzak egitera pasatu zen. Horrela, gazte problematikaren eta aisiaren inguruan hainbat eskaintza egin izan da. Baina eskaintza handitzen joan den bezala, arazo edo behar batekin egin dugu topo; gaztetxe baten beharra genuen". Gaztetxeak, gazteen autogestio eta antolakuntza bultzatzeko balioko du, gazte sorkuntza bultzatuko duen gunea izango da, eta gazteen ustez elkarkomunikazioa ere indartuko du.\nAzken urteotan gaztetxea eskatuz egin diren ekimen guztiak ere gogoan eduki zituzten gaztetxekoek: "Gaztetxearen alde babes ugari jaso ditugu, eta eskerrak eman nahi dizkiegu denei. Bide luzea bezain gogorra izan da, konpromiso mailak uztartuz ireki den bidea. Gazte koadrilen inplikazioa, herriko taldeen babesarekin egindako ekimenak, Udalarekin izandako gatazkak, kartzela zigorrak. egin den bidearen adierazle garbi dira". Udalak utzi die lokala gazteei, eta hitzarmen bat ere egin dute. Baina gazteek garbi dute gaztetxea ez dela Udalaren oparia, "gazteon arteko antolakuntza eta borrokaren bidez lortu da, eta etorkizunean ere lan horretan oinarrituko gara", diote.\nAzpeitiko gazteentzat "etapa berri bat hasiko" dela aipatu zuten gazteek. "Beti azpimarratu izan da gaztetxea ez dela helburu bat, hainbat helburutara heltzeko tresna baizik. Etorkizunari begira gaude, bide asko dago egiteko, baina sekula baino indar eta gogo gehiagorekin ekin diogu bide horri".\nOrain gazte asanblada "indartsu" bat osatu beharraz hitz egin zuten. "Borroka desberdinak jarriko ditugu martxan, gazteriarentzako hainbat eskaintza egingo dugu; gazte bakoitza bere esparruan, baina, halaber, denok batera egingo dugu lan, gure eta herriaren etorkizunari begira". Horregatik, gaztetxekoak herriko talde eta koadrila gehienekin jarri dira harremanetan, hauen inplikazioa "ezinbestekoa" ikusten dutelako gaztetxearen funtzionamendu egokirako. "Dei egiten diogu gazteriari eta herriari aurrera begira egingo diren asanblada eta auzolanetan parte hartzeko".\nBeste herri batzuetako gaztetxeak ere gogoan izan zituzten gazteek. "Euskal Herriko hainbat gaztetxeren aurka eta aldarrikapen honen aurka ematen ari diren erasoak salatu nahi ditugu, herri horietako gazteei gure elkartasuna adieraziz. Beti bezain tinko borrokan jarraitzeko dei egiten diegu".\nUztailak 15, agenda\n19:00etan, aurkezpena. Gaztetxeko asanbladaren aurkezpena, herriko plazan. Ondoren, kalejira eta txupinazoa.\n21:00etanetan, pintxo dastaketa eta txotxa, gaztetxean. Gero, antzerkia.\n23:00etan, kontzertuak gaztetxean.


Orozkoko Udala - Esnetik Kooperatibaren lehen urteurrena ospatuko da Orozkon\nEsnetik Kooperatibaren lehen urteurrena ospatuko da Orozkon\nJardunaldian kooperatibak orain arte ekoiztu dituen esnekiak aurkeztuko dira, eta gaztazko pintxorik onena sarituko da, herriko tabernekin elkarlanean antolaturiko lehenengo pintxo-lehiaketan. Ospakizun honen bidez kooperatibak artzain eta kontsumitzaileei eskaintzen dien alternatiba berritzailea ezagutarazi nahi da, eta gurean landa eremua suspertuko duten jarduerak antolatu.\nLehen urteurren honetan, kooperatibak bere helburuak lortzeko bidean emandako aurrerapausoak nabarmenduko dira: 2013ko konpainian esne bilketa bikoiztu egin dela (150.000 litroko ekoizpenera iritsi arte); kooperatibako kide diren baserri guztietan transgenikorik gabeko pentsuaren erabilera bermatu dela; produktuen ekoizpena dibertsifikatu egin dela, hasieran soilik ardi gazta ondua ekoiztetik, 8 gazta mota, jogurtak, eta ardi esne pasteurizatua ekoiztera pasatuz (guztiak ere gehigarri kimikorik gabekoak); tokiko sare komertzial zuzen eta propioa garatu dela, 29 kontsumo talde hornituz dira aldian-aldian; eta parte-hartzea sustatu dela, 20 pertsona boluntario inguru batzen dituzten lantaldeak sortuz kooperatiban. Urteurrenaren ospakizuna burutuko den asteburuan zehar, Esnetik-ek bazkideei zuzendutako topaketak ospatuko ditu baita ere. Bazkideen artean ondorengo hiru kolektiboak bereizi ahal dira: pertsona ekoizleak (8 baserri), pertsona kontsumitzaileak (120 inguru) eta erakunde laguntzaile edo babesleak (Oro koko Udala, EHNE Bizkaia,\nBizilur, Alternatiba eta AM Urkiola). Topaketatan kolektibo hauen arteko elkar ezagutza eta ikuspuntuen elkartrukea bultzatuko da, eta kooperatibaren jarduna etorkizun hurbilean zuzenduko dituzten hainbat erabaki hartuko dira. Ohar honen bitartez, apirilak 14an Orozkon 13:00etan izango den prentsaurrekora hurbiltzeko deia luzatu nahi zaie hedabideei.\nTeresa, 687 58 22 10 www.esnetik.com\nAmets, 619 95 06 88 (euskarazko argibideetarako) infoesnetik@gmail.com\nEra berean kooperatibako bazkideekin (pertsona ekoizle, kontsumitzaile, erakunde babesle) harremaneta jartzeko aukera dago.


‘Gurasoek ere sare sozialak ezagutu behar dituzte’ | Xabier Munibeko gurasoak\n← Txalintxora ibilaldia, denboraldia amaitzeko\nGiro bikaina eta parte-hartze handia, Ikastolaren Egunean →\nEsther Martinez Gallastegi, Baikarako teknikaria\nSare soziala hitza entzute hutsak mesfidantza sorrarazten digu gurasooi, baina tresna, berez, ez da kaltegarria, oker erabiltzeak sor lezake arriskua. Ondorio hori utzi zigun mahai gainean Esther Martinez Gallastegi Baikarako formazio taldeko gizarte-pedagogoak, Azkoitian eskaini zituen bi hitzalditan. Udaberri-Indarlan guraso elkarteak antolatuta, ‘Sare sozialak: zer jakin behar dugu?’ izenburupean, bi hitzaldi eskaini zituen gurasoei zuzenduta. Gauza ororen gainetik, seme-alabei erabiltzen dituzten sare sozialei buruzko informazio eta ezagutza zuzena helaraztea aholkatu zigun bertaratu ginenoi. Bertan landutakoa laburbiltze aldera, gure galderei erantzun die Baikarako teknikariak.\nSare sozialen arrisku nagusiak zeintzuk dira?\nArriskuak egon badaude, eta ez dira gutxi: esaterako, posta elektronikoaren eta berehalako mezularitzaren arriskuak, mehatxu pertsonalak: grooming, ziberbullying eta sextinga, iruzurraren arriskua, pribatutasuna eta segurtasuna, eduki desegokietara sartzea, artxiboak partekatzearen arriskuak eta segurtasuna telefono mugikorrean. Horien aurrean neurriak hartzea inportantea da.\nSare sozialen alde positiboak?\nSare sozialak, gure seme-alabei baliagarriak zaizkie komunikaziorako eta gaitasun sozial eta teknologikoen aldetik. Sare sozialak tresna oso baliagarriak dira, beti ere, ondo erabiltzen eta kudeatzen badira.\nSare sozialak modu egoki eta arduratsuan erabiltzeko aholku nagusiak\nDatu pertsonalak ez ematea, jakitea sarean pertsona ezezagunak, ez ditugula benetan ezagutzen, probokazioei ez erantzutea eta liskarrei aukerarik ez ematea, interneten ezagutzen dugun norbaitekin aurrez aurre ez geratzea eta besteen pribatutasuna errespetatzea.\nZer jakin behar dute gurasoek sare sozialei buruz?\nHaur eta nerabeentzat sarea ezinbestekoa da, beren bizitzaren zati garrantzitsu bat delako, baina baita beren harreman sozialena ere. Beraz ezin da debekuaren formulan erori. Hortik abiatuta, sare sozialak ez erabiltzea baino, sare sozialen erabilera arduratsu bat egitea da helburua. Hala ere, horretarako, gurasook ere sare sozialak ezagutu behar ditugu.\nNola sustatu dezakegu gurasook sare sozialen erabilpen egokia?\nHaur eta nerabeekin hitz egin behar da, beren komunikazio pertsonaletan sartzeko asmorik erakutsi gabe; baina horretarako gaian jantziak egon behar dute. Hauen erabilpena azaldu behar zaie. Pribatutasunaren kontzeptua argitu eta hori nola neurtu eta kontrolatu erakutsi. Bizitza errealean ematen dizkiegun gomendioak sare sozialetara estrapolatzea besterik ez da.\nKonfiantzazko komunikazio horrek arau zehatz batzuen adostea ekarri behar du. Arau horien gako nagusia denbora kontrolatzea da. Hau da, aktibitate gisa ulertuta, aktibitate horri denbora muga bat jartzea. Noiz eta zenbat denbora erabiliko dituzten, beraiekin adostu behar dugu.\nTelefono mugikorra noiz erosi gazteei, guraso askoren buruhaustea. Ba al dago adin egokirik?\nGero eta beranduago hobeto, baina gurasook gure seme-alaben ardura maila ezagutzearen ondorioz hartu beharreko erabakia da. Hala ere, adin bat zehazteagatik, 12 urte gutxienez.\nKategoria: Orokorra, Sailkatugabeak, Sare sozialak Etiketak baikata, esther martinez gallastegi, gazteak, guraso elkartea, internet, Sare sozialak, seme-alabak. Gorde lotura.


Loraldia Elkarteak gazteei zuzendutako udako sormen egonaldia eta programazio egonkorra aurkeztu ditu - KULTUR SHAREA\nBi zatitan banatzen da Loraldia Gazteak ekimena: alde batetik, Loraldia Terminala espazioa gazte-sormenaren gune bilakatuko da, Bilboko La Terminal aretoan programazio egonkor bat eskainiz. Bestetik, Udako Ola sormen egonaldia egingo da Lekeition.\nLoraldia Kultur Elkarteak Gaztea ekimena aurkeztu zuen iazko urte amaieran. Egitasmoaren helburuak dira “gazteei zuzendutako sormena sustatzea, gazteei profesionalizatzeko bidean laguntzea, formazioa eta plaza eskainiz, elkarteak berezko dituen baloreak sustatzea, kultur aniztasuna islatzea, sormen-egonaldiak eskaintzea eta gazteen harremanak euskaraz sustatzea”.\nGazteak bi alor jorrauko ditu: alde batetik, gazteek sortutako sormen proposamenak eskaintzea programa egonkor batekin, La Terminal espazioan. Bestetik, Udako Ola: transmisioa lantzeko, sormena sustatzeko eta bide propioa egiteko sormen gune berri baten proposamena. Udako Ola Lekeition egingo den sormen egonaldia izango da.\nHala, elkarteak Loraldia Terminalean euskal gazte-sormenaren harrobia ezartzea du helburu. Haceriak Arteak elkarteak kulturgune bihurtu duen lantegi zahar eta handian dago kokatuta La Terminal aretoa. Bertan, sortzeko eta euren lana ezagutzera emateko aukera izango dute gazte euskaldunek.\nAsmo honek aurrera egingo du programazio egonkor batekin. Hala, hilean behin, gazteek sortutako mota askotariko euskarazko proposamen artistikoak eskainiko dira bertan. Datozen hilabeteetarako programazioa prest dute jada.\nUdako Ola transmisioa eta sormena lantzeko Loraldia Kultur Elkarteak antolatu dituen sei eguneko egonaldi kulturala da. Lehenengoz egingo da aurten eta Lekeitio aukeratu dute horretarako. 18-25 urte bitarteko gazteei zuzenduta, 50 lagunentzako esperientzia eskainiko da, bi txandatan: ekainaren 27tik uztailaren 3ra lehenengoa eta uztailaren 4tik 10ra bigarrena. “Transmisioa landuko da. Gazteei gaurko erreferenteak ezagutzeko parada eskaini, sormena sustatu eta bide propioa egiteko sormen guneak zabalduko dira”.\nSortzaile profesionalek gidatuko dituzte saio hauek, besteak beste: Patxo Telleria, Iratxe Fresneda, Jokin Oregi edota Itsaso Arrieta. Honez gain, sortzaile batzuen sormena hurbiletik ezagutzeko aukera izango dute: Miren Agur Meabe, Eñaut Elorrieta, Mursego, Mikel Martinez… bisitan hurbilduko dira egonaldiaren egoitzara eta saio bereziak eskainiko dituzte. Aldi berean, gazteek eurek sortutako proiekturen batean lan egingo dute egonaldian zehar eta azken egunean Lekeition bertan aurkeztuko dute.\nEkimen honetan izena emateko epea zabalik dago jada apirilaren 29ra arte. Loraldia Kultur Elkarteko webgunearen bidez eman daiteke izena, bertan dagoen inprimakia betez.\nTags: Gazteal, Loraldia, Loraldia Terminala\n‘Bost teilatu’ filma Geuretik Sortuak egitasmoan parte hartu duten udalerrietan proiektatuko dute